text:
Icyo wakora kugira ngo ugire ibyishimo mu muryango
Uko mwakongera kwizerana
Steve *: “Sinatekerezaga ko Jodi yanca inyuma. Icyizere nari mufitiye cyose cyahise kiyoyoka. Ntimushobora kumva ukuntu kumubabarira byangoye.”
Jodi: “Kuba Steve yarantakarije icyizere, ndabyumva rwose. Kugira ngo mugaragarize ko nihannye, byantwaye imyaka myinshi.”
IYO umuntu aciwe inyuma n’uwo bashakanye, Bibiliya imuha uburenganzira bwo gutana na we cyangwa kugumana na we (Matayo 19:9). * Steve wavuzwe mu ntangiriro y’iyi nkuru, yafashe umwanzuro wo kugumana na we. We na Jodi biyemeje gukomeza kubana kugira ngo batisenyera. Icyakora, ntibatinze kubona ko uwo mwanzuro wabasabaga gukora ibindi bitari ukugumana gusa. Kubera iki? Nk’uko amagambo bavuze abigaragaza, ubuhemu bwa Jodi ni bwo bwatumye badakomeza kwizerana. Kubera ko kwizerana ari iby’ingenzi kugira ngo abashakanye bagire ibyishimo, bagombaga gukora uko bashoboye kugira ngo bongere kwizerana.
Niba wowe n’uwo mwashakanye mukora uko mushoboye kugira ngo mwongere kwizerana nyuma y’ikibazo gikomeye mwagiranye, wenda umwe muri mwe akaba yarasambanye, nta gushidikanya ko muhanganye n’ikibazo cy’ingorabahizi. Iyo bimaze kumenyekana ko umwe yaciye inyuma mugenzi we, kubana neza mu mezi runaka akurikiraho bishobora kubagora cyane. Ariko mushobora kugira icyo mugeraho. Mwakora iki ngo mwongere kugirirana icyizere? Inama zirangwa n’ubwenge ziboneka muri Bibiliya zishobora kubafasha. Dore ibintu bine bishobora kubafasha:
1. Mujye mubwizanya ukuri.
Intumwa Pawulo yaranditse ati ‘ubwo mwamaze kwiyambura ikinyoma, mubwizanye ukuri’ (Abefeso 4:25). Kubeshyana, kubwirana ukuri kuvanze n’ikinyoma cyangwa kwicecekera bituma mutizerana. Ubwo rero muba mukeneye kubwizanya ukuri, kandi nta cyo mukinganye.
Mu mizo ya mbere, wowe n’uwo mwashakanye kuganira kuri icyo kibazo cy’ubuhemu bishobora kubagora kubera ko muba mukirakaye. Ariko uko igihe gihita, bizaba ngombwa ko muganira ku byabaye mubwizanya ukuri kandi nta cyo mukingana. Nubwo mushobora guhitamo kutavuga buri kantu kose, si byiza ko mureka kubiganiraho. Jodi wavuzwe mu ntangiriro y’iyi nkuru, yaravuze ati “kuganira kuri icyo kibazo byabanje kungora cyane, nkumva atari ibyo kuvugwa. Byarambabaje cyane ku buryo numvaga nshaka ko icyo kibazo cyibagirana, kigasibangana mu bwenge bwanjye.” Icyakora, kutaganira byabakururiye ibibazo. Kubera iki? Steve yaravuze ati “nakomeje gukeka Jodi amababa, kubera ko yangaga kumbwira uko byagenze.” Jodi na we yashubije amaso inyuma, maze aravuga ati “kuba narangaga kuganira n’umugabo wanjye kuri icyo kibazo, byatumye kidakemuka vuba.”
Nta gushidikanya ko kuganira ku kibazo nk’icyo cy’ubuhemu bigora cyane. Debbie ufite umugabo witwa Paul wasambanye n’umunyamabanga we, yaravuze ati “nibazaga ibibazo byinshi. Nibazaga ukuntu yavuganye na we kuri iyo ngingo, icyabimuteye n’icyo bavuganye. Nahoranaga agahinda, ngahora mbitekerezaho kandi nkibaza ibibazo byinshi uko iminsi yagendaga ihita.” Paul yaravuze ati “birumvikana ko iyo naganiraga na Debbie kuri icyo kibazo, hari igihe twatonganaga. Ariko nyuma yaho, twasabanaga imbabazi. Kuba twaraganiriye nta cyo dukinganye, byatumye turushaho kunga ubumwe.”
None se mwakora iki kugira ngo mwirinde uburakari mu gihe muganira? Zirikana ko intego yawe y’ibanze, atari uguhana uwo mwashakanye, ahubwo ari ukuvana isomo ku byabaye, mugashyigikira urugo rwanyu. Urugero, Chul Soo amaze guca inyuma umugore we witwa Mi Young, bongeye gusuzumira hamwe imibanire yabo bahereye ku byabaye. Chul Soo yaravuze ati “naje kubona ko nahugiraga cyane muri gahunda zanjye. Nanone nabonye ko nahangayikishwaga bikabije no gushimisha abandi no gukora ibyo babaga banyitezeho. Namaraga igihe kirekire mu byabo kandi nkabitaho. Ibyo byatumaga mbura igihe cyo kwita ku mugore wanjye.” Chul Soo na Mi Young bamaze gutahura aho ikibazo cyari kiri, bagize ibyo bahindura, maze nyuma y’igihe bongera gushimangira imibanire yabo.
GERAGEZA GUKORA IBI BIKURIKIRA: Niba ari wowe wahemukiye uwo mwashakanye, ujye wirinda gutanga impamvu z’urwitwazo, cyangwa kugereka amakosa ku wo mwashakanye. Jya wirengera ingaruka z’ibyo wakoze, n’ibikomere wateje. Niba warahemukiwe, irinde gutombokera uwo mwashakanye cyangwa ngo umutuke. Nubigenza utyo uzaba umworohereje, bityo akubwire uko byamugendekeye nta cyo agukinze.—Abefeso 4:32.
2. Mujye mukorera hamwe.
Bibiliya igira iti “ababiri baruta umwe.” Kubera iki? Ni ukubera ko “babona ingororano nziza y’imirimo bakorana umwete. Kuko iyo umwe muri bo aguye, undi aramuhagurutsa” (Umubwiriza 4:9, 10). Iryo hame ryabafasha, cyane cyane mu gihe mukora ibishoboka byose kugira ngo mwongere kwizerana.
Wowe n’uwo mwashakanye nimushyira hamwe, mushobora kuzongera kwizerana. Icyakora, mwembi mugomba kwiyemeza kurokora ishyingiranwa ryanyu. Kugerageza guhangana n’icyo kibazo buri wese ku giti cye, bishobora gukurura ibindi bibazo. Mwagombye kumva ko mugomba gukorera hamwe.
Steve na Jodi biboneye ko ibyo ari ukuri. Jodi yaravuze ati “nubwo jye na Steve byadutwaye igihe, twakoreye hamwe kugira ngo tugire urugo rukomeye. Nari niyemeje kutazigera na rimwe nongera kumubabaza bene ako kageni. Kandi nubwo Steve na we yari ababaye cyane, yiyemeje kutareka ngo urugo rwacu rusenyuke. Buri munsi, natekerezaga icyo nakora kugira ngo mwizeze ko ntazongera kumuhemukira, na we akomeza kungaragariza ko ankunda, kandi ibyo nzahora mbimushimira.”
GERAGEZA GUKORA IBI BIKURIKIRA: Mwiyemeze gukorera hamwe kugira ngo mwongere kwizerana.
3. Hindura imyitwarire yawe.
Yesu amaze gusaba abari bamuteze amatwi kwirinda ubusambanyi, yarababwiye ati “niba ijisho ryawe ry’iburyo rikubera igisitaza, rinogore maze urijugunye kure” (Matayo 5:27-29). Ese niba waraciye inyuma uwo mwashakanye, hari ibikorwa cyangwa imyitwarire utekereza ko wagombye kureka, kugira ngo utisenyera?
Birumvikana ko ikintu cya mbere wagombye gukora ari ugucana umubano n’uwo mwasambanye (Imigani 6:32; 1 Abakorinto 15:33). * Paul twigeze kuvuga yahinduye gahunda y’akazi ke, ahindura na nomero za telefoni, kugira ngo atongera gushyikirana na wa mugore baryamanye. Ariko iyo mihati yose yashyizeho, ntiyatumye bacana umubano burundu. Paul yari yaramaramaje kugarurira icyizere umugore we, ku buryo yafashe umwanzuro wo kureka akazi. Nanone yaretse gukoresha telefoni ye, akajya akoresha iy’umugore we. Ese iyo mihati yose hari icyo yagezeho? Umugore we Debbie yaravuze ati “nubwo hashize imyaka itandatu ibyo bibaye, hari igihe ngira impungenge ko uwo mugore yagerageza kongera gushyikirana na we. Ariko ubu nizera ko Paul atazongera kugwa muri icyo gishuko.”
Niba ari wowe waciye inyuma uwo mwashakanye, bishobora kuba ngombwa ko uhindura imyitwarire yawe. Urugero, ushobora kuba ukunda kugirana agakungu n’abantu mudahuje igitsina, cyangwa ukaba ukunda gutekereza urimo ukorana imibonano mpuzabitsina n’abandi bantu. Niba bijya bikubaho, ‘iyambure kamere ya kera n’ibikorwa byayo’ uyisimbuze imico myiza izatuma uwo mwashakanye arushaho kukwizera (Abakolosayi 3:9, 10). Ese imimerere wakuriyemo ituma kugaragaza urukundo bikugora? Nubwo mu mizo ya mbere ushobora kumva bikubangamiye, ujye ugaragariza uwo mwashakanye ko umukunda kandi ubimwizeze. Steve yaravuze ati “Jodi yakundaga kunkoraho kugira ngo angaragarize ko ankunda, kandi buri gihe yarambwiraga ati ‘ndagukunda.’ ”
Byaba byiza umaze igihe runaka umubwira ibyakubayeho byose buri munsi. Mi Young twigeze kuvuga, yaravuze ati “Chul Soo yishyiriyeho intego yo kujya ambwira ibyamubayeho byose buri munsi, yewe n’utuntu tw’ubusabusa, kugira ngo anyereke ko nta cyo akimpisha.”
GERAGEZA GUKORA IBI BIKURIKIRA: Buri wese muri mwe abaze mugenzi we icyo yakora kugira ngo amugarurire icyizere. Mubyandike maze mubishyire mu bikorwa. Nanone mwongere kuri gahunda yanyu bimwe mu bikorwa mushobora gukorera hamwe.
4. Ntugapfe kwibwira ko byarangiye.
Ntukihutire gufata umwanzuro w’uko ibyabaye byibagiranye, ku buryo ubu mushobora kongera kwiberaho nk’uko mwari mubanye. Mu Migani 21:5, hatanga umuburo hagira hati “umuntu uhubuka ntazabura gukena.” Bizatwara igihe, ndetse wenda imyaka myinshi kugira ngo mwongere kwizerana.
Niba ari wowe wahemukiwe, uzafate igihe cyo kubabarira burundu uwaguhemukiye. Mi Young yaravuze ati “numvaga umugore utababarira umugabo wamuciye inyuma yaba adasanzwe. Sinumvaga ukuntu umugore yamara igihe kirekire arakaye. Ariko igihe umugabo wanjye yancaga inyuma, ni bwo numvise impamvu kubabarira bigoye.” Uko bigaragara, kubabarira umuntu no kongera kumugirira icyizere, biza buhoro buhoro.
Nubwo bimeze bityo, mu Mubwiriza 3:1-3 havuga ko hari “igihe cyo gukiza” indwara. Mu mizo ya mbere, ushobora kwibwira ko kutavugisha uwo mwashakanye ngo umubwire uko umerewe, ari wo muti. Ariko kumara igihe kirekire utamuvugisha, byatuma uwo mwashakanye yumva ko nta cyizere ukimufitiye. Kugira ngo ukize icyo gikomere, ugomba kubabarira uwo mwashakanye kandi ukabimwereka, umubwira ibyo utekereza n’uko wiyumva. Nanone, ujye umutera inkunga yo kukubwira ibyamushimishije n’ibimuhangayikishije.
Aho kubika inzika, uzihatire kwirengagiza ibyabaye (Abefeso 4:32). Byaba byiza utekereje ku rugero Imana yaduhaye. Igihe abagaragu bayo bari bagize ishyanga rya Isirayeli bayiteraga umugongo, yarababaye cyane. Icyo gihe Yehova Imana yavuze ko yari ameze nk’uwahemukiwe n’uwo bashakanye (Yeremiya 3:8, 9; 9:2). Ariko ntiyigeze ‘akomeza kubika inzika igihe cyose’ (Yeremiya 3: 12). Igihe abagaragu be bihanaga babivanye ku mutima maze bakamugarukira, yarabababariye.
Amaherezo, igihe buri wese muri mwe azaba amaze kumva ko mugenzi we yahindutse mu buryo bugaragara, muzumva mutuje. Icyo gihe noneho, aho kwibanda ku cyatuma mwongera kubana neza, muzaba mubonye uburyo bwo gufatanyiriza hamwe kugira ngo mugere no ku zindi ntego. Uko byagenda kose ariko, muzashyireho igihe gihoraho cyo gusuzumira hamwe aho mugeze mu mibanire yanyu. Ntimuzaterere iyo ngo mwumve ko ikibazo cyakemutse burundu. Mujye mukemura utubazo utwo ari two twose twagaragaza ko mwasubiye inyuma, maze buri wese yizeze mugenzi we ko agikomeye ku muhigo yahize.—Abagalatiya 6:9.
GERAGEZA GUKORA IBI BIKURIKIRA: Aho kugira ngo mwumve ko urugo rwanyu ruzongera kuba nk’uko rwahoze, mujye mwishyiriraho intego yo kuba nk’aho mwubatse urugo rushya, rukomeye kurushaho.
Mushobora kugira icyo mugeraho
Mu gihe mutangiye kwiheba mwumva ko nta cyo muzageraho, mujye mwibuka ko Imana ari yo yatangije ishyingiranwa (Matayo 19:4-6). Ku bw’ibyo, ishobora kubafasha maze mukongera kugira urugo rwiza. Abagabo n’abagore bavuzwe muri iyi ngingo, bashyize mu bikorwa inama zirangwa n’ubwenge zo muri Bibiliya, bituma ingo zabo zidasenyuka.
Hashize imyaka irenga 20 Steve na Jodi bahuye na cya kibazo gikomeye cyangije imishyikirano bari bafitanye. Steve asobanura inzira banyuzemo biyunga, agira ati “igihe Abahamya ba Yehova batangiraga kutwigisha Bibiliya, ni bwo twatangiye kugira icyo tugeraho mu buryo bufatika. Kwiga Bibiliya byaradufashije cyane, kuko byatumye duhangana n’ibyo bihe bigoye twanyuzemo.” Jodi yaravuze ati “nshimishwa cyane no kuba twarashoboye kwihanganira ibyo bihe bigoye. Ubu dufite urugo rwiza bitewe n’uko twigira Bibiliya hamwe kandi tukaba twarashyizeho imihati myinshi.”
^ par. 3 Amazina amwe n’amwe yarahinduwe.
^ par. 5 Niba wifuza inama zagufasha kumenya uko wafata umwanzuro, reba igazeti ya Nimukanguke!, yo ku itariki ya 22 Mata 1999, ipaji ya 6, n’iyo ku itariki ya 8 Kanama 1995 ku ipaji ya 10 n’iya 11 (mu gifaransa).
^ par. 17 Niba mu gihe runaka bidashoboka ko ucana umubano n’umuntu mwakoranye icyaha (urugero nk’igihe mukorana), mwagombye kuvugana ari uko ari ngombwa gusa. Ujye uganira na we ari uko gusa hari abandi, kandi uwo mwashakanye abe abizi.
IBAZE UTI . . .
Nubwo nahemukiwe, ni iki cyatumye niyemeza kudasenya?
Ni iyihe mico myiza uwo twashakanye afite ubu?
Ni ibihe bintu byorohereje nakoreraga uwo twashakanye igihe twarambagizanyaga kugira ngo mwereke ko mukunda? Nakora iki ngo nongere kubimwereka?


c: text/html

text:
Muri Leta ya Alabama yo muri Leta zunze ubumwe za Amerika, Pasitoro Camerius Mills ushinjwa gushora umuyoboke we ufite imyaka 15 mu bikorwa by’ubusambanyi amusezeranya kuzamwigisha gucuranga piano yakatiwe imyaka 20 muri gereza.
Pasitori Camerius Mills wari umaze imyaka myinshi ayobora St.Paul’s Baptist Church yafunzwe muri 2015 ashinjwa ibyaha byo gufata ku ngufu, n’ubushukanyi nyuma yo kugaragarwaho n’ibimenyetso bimushinja gushukisha umwana w’imyaka 15 kumwigisha gucuraga agamije kumusambanya.
Yaje gukatirwa mu mpera z’icyumweru gishize gufungwa imyaka 20 nyuma yuko urukiko rumuhamije icyaha cyo gusambanya umwana w’imyaka 15 wari umuyoboke we amushukishije kumwigisha Piano.
Umugenzacyaha witwa Keith Cauthen mu mwaka ushize yavuze ko Pasitori Camerius “Yari Pasiteri akanashudika n’agakobwa gato ,gasengera mu idini ayobora nyuma aza kugasambanya.”
Cauthen yavuze ko Pasiteri Mills yahuye bwa mbere n’uyu mwana w’umukobwa ubwo yatangiraga kuza mu rusengero rwe mu Kwakira 2014.
Uyu mwana kuko yari azi ko Pasiteri adashobora kumukoresha icyaha, ngo “Yamushatseho ubushuti ashishikaye.”
Cauthen akomeza avuga ko inshingano y’ubugenzacyaha ari ukurengera abaturage bityo ko uyu mu Pasiteri agomba gufungwa kugirango atazagira abandi ashuka. Ati: “ intego yacu ni kurinda abaturage, tugomba gukurikirana ko ntawundi azashuka.”
Cada Carter, wunganira Pasiteri Mill mu mategeko, ari mu rukiko yavuze ko uwo aburanira, ku myaka 31 adashobora gukora icyaha nk’icyo, ahubwo ko afite uburwayi bwo mu mutwe.
Isuzuma ry’uburwayi bwo mu mutwe ryakozwe muri Mutarama 2016 ryagaragaje ko Mills afite amateka maremare yo guhangayika ndetse no kwiheba gukomeye. Mills yagiye agaragaraho ubwigunge, kwiheba n’ibindi bibazo bikomeye byo mu mutwe. Nyina umubyara atangaza ko yahoraga afite ubwoba ko umuhungu we aziyahura.
Pasiteri Mills, umubyeyi w’abana babiri, yiyemerera ko yaryamanaga n’ako gakobwa k’akangavu akanagaragaza ukwicuza gukomeye.
Mills mbere yuko ajyanwa muri gereza ku mugaragaro yemeye icyaha kandi asaba imbabazi ati: “Ndashaka kuvuga ko nsaba imbabazi kandi ndizera ko Imana yambabariye.”
Ikinyamakuru Christian post dukesha iyi nkuru kivuga ko nubwo Mills yagerageje kwicuza no kwemera icyaha umucamanza Butch Binford yanze guha agaciro ukwicuza kwe ahubwo ahitamo kumukatira imyaka 20 y’igifungo muri gereza.

robotstxt: allowed

filter: keep


text:
Imana iduhamagarira gukora ibintu bidasanzwe
Ibitabo byinshi kandi by’abahanga byigisha ukuntu umuntu akora ibintu byiza akunguka cyangwa se agatera imbere mu buryo bumenyerewe. Gusa iyo urebye ibibera ku isi hari ubwo usanga ari amahame y’ibyanditse muri Bibiliya bigenda bikoreshwa mu buryo butandukanye mu rwego rwo kuzanira isi ibisubizo.
Hano icyo tugiye kuvugaho ni ukwegurira Imana ubuzima bwose ikagukoresha ibintu bidasanzwe, abantu batamenyereye. Hari abantu benshi Imana yagiye ihamagara ikabakoresha ibyo washyira mu bwenge bwa muntu bikakuyobera ariko bigakorwa.\
Dufate ingero Imana ihamagara Nowa gukora inkuge, wumva bimeze nk’inzozi kuko yamuhaye ingano yabwo, ibyo azatwaramo, mbese bwari ubwo gushyiramo hafi isi yose kuko yafashe ku nyamaswa zose. Imana yamuhamagariye gukora umushinga usa nudashoboka, ariko yarabikoze abifashijwemo n’Imana. Itangiriro 6:13
Imana yitegereje Nowa isanga atazabasha kumenya ibipimo by’inkuge, irabimuha, icyo yakoze ni ukumva no kumvira. Abantu b’icyo gihe bamufashe nk’umusazi ariko umwuzure umaze kuza nibwo bamenye ko yari yatumwe n’Imana.
Aburahamu n’isezerano rimeze nk’iridashoboka. Kubwira umuntu nka Aburahamu wari ugeze mu zabukuru ngo azaba sekuruza w’amahanga, ko abamukomokaho bamera nk’inyenyeri, umucanga wo ku nyanja, bisa nibidashoboka. Itangiriro 17:4
Byari bigoye kuko we n’umugore we Sara bari bashaje ariko Imana izajya iduhamagarira gukora ibidasanzwe no kuba mu bidasanzwe, ubu Aburahamu ni sogukuruza w’abizera.
Mose Imana yamuhaye umutwaro wo kujyana abantu barenga miliyoni ebyiri abavana mu gihugu cya Egiputa, ku myaka ye myinshi ngo abajyane mu gihugu Imana yari yarasezeranije Aburahamu nyuma y’imyaka hafi 700.
Mose byari bigoye, akuze, atinya, atazi kuvuga, yumvaga bitakunda no guhinguka imbere ya Farawo. Yanabarekura se gutwara abantu bangana gutyo, mukanyura mu butayu, nta mazi, nta biryo, wakwibaza ngo Mose yemeye yumva bazabaho gute? Kuva 3
Ariko Imana iduhamagarira gukora ibidasanzwe kandi ikadushoboza. Amateka ya Mose n’Imana ni kimwe mu bintu bihamiririza abantu imbaraga zihambaye z’Imana.
Mariya wabyaye Yesu, ari mu bantu Imana yakoreyeho ikintu utanagenekereza mu bwenge bw’abantu ko gishoboka, kubyara nta mugabo mwaryamanye. Malayika Gaburiyeli abimubwira yibajije inzira bizanyura biramuyobera ariko byarakunze.
Icyakora hari ikintu yavuze kiza ati ‘’ Dore ndi umuja w’Umwami Imana, bimbere uko uvuze.’’ Luka 1:38
Yumvise umugambi w’Imana urenze ibitekerezo bye ahitamo kubishyira mu maboko y’Imana ngo ishohoze gushaka kwayo.
Nubwo waba uri umuntu usanzwe ushobora gukora ibintu bidasanzwe.
Umuntu avuze iby’abantu Imana yakoresheje ibidasanzwe yabona urutonde rurerure.
Icyo dusabwa ni uguturiza Imana gusa, ntizakoresha abashoboye izakoresha ababoneka mu buryo bw’Umwuka n’umubiri kandi bemera gusohoza ubushake bwayo mu isi.
Ntabwo idusaba kubikoresha imbaraga zacu ahubwo idusaba kuyiha ubuzima bwacu ikadukoresha.


text:
Umunsi umwe, umwana w’imfubyi wagurishaga ubunyobwa kugira ngo abone
amafaranga y’ishuli, byageze nka saa munani nta n’ijana arabona ryo kurya kandi ashonje,
apfa kujya mu rugo rwari hafi aho gusaba amazi yo kunywa. Arakomanga akingurirwa n’umugore mwiza amuha karibu, umwana asaba amazi agiye kubona abona wa
mu mama amuzaniye ikirahure cyamata, arakigotomera aramubwira ati “Nta mafaranga yo
kwishyura mfite ahubwo niba hari umurimo mwawumpa nkabasha kwishyura aya mata
nyoye.”
Umumama aramusubiza ati “Nta kibazo rwose ntabwo tuyagurisha ahubwo niba wumva ushaka ayandi wambwira.”
Nyuma y’igihe kinini, wa mumama ararwara amera nabi cyane, amavuriro yo hafi aho arananirwa bamuha turansiferi ajya muri bimwe mu bitaro bikomeye. Agezeyo umuganga wamwakiriye yahise amumenya nyuma yo gusoma umwirondoro we ndetse n’aho yari
aturutse. Akora uko ashoboye amwitaho umumama arakira. Wa muganga ajya muri
finance arababwira ngo nibamukorere fagitire yuwo mumama, barayimukorera. Bayimwoherereza muri chamber yari arwariyemo, umumama n’ubwoba bwinshi yibaza aho aza kura amafaranga yo kwishyura ibitaro, agifungura
ibahasha yatunguwe n’amagambo yari yanditse kuri iyo fagitire kuko yagiraga ati….
“IYI FAGITIRE YISHYUWE NIKIRAHURE CYAMATA, KANDI IMANA IGUHE
UMUGISHA, Dr. Mukuru w’Ibitaro”
ISOMO: Giraneza wigendere kuko ineza uyisanga imbere. Kora share usangize nabandiii


text:
Rwanda | Rusizi: Nkombo barasabwa gushyira ingufu mu burezi
Abatuye umurenge wa Nkombo uri rwagati mu mu kiyaga cya Kivu, barasabwa kurushaho kwitabira gahunda za Leta, bagashyigikira uburezi kuko ari inkingi ya mwamba mu iterambere. Ibyo babisabwe n’Umuyobozi w’Intara y’Iburengerazuba Bwana Kabahizi Céléstin, kuri uyu wa 19 Nyakanga 2012, mu muhango wo gutangiza inyubako z’ibyumba by’amashuri y’uburezi bw’ibanze bw’imyaka 9 na 12 ku ishuri rya Bugumira ndetse n’amacumbi y’abarimu muri uwo murenge wa Nkombo.
Icyo gikorwa cyo gushyira ibuye ry’ifatizo ahazubakwa ibyumba bitatu by’amashuri y’uburezi bw’ibanze bw’imyaka 9 ndetse n’amacumbi y’abarimu, byahuriranye n’umuganda udasanzwe wo kwegeranya ibikoresho byo kubaka ibyumba by’amashuri.
Nyuma y’uwo muganda, habaye ibiganiro byakanguriraga abaturage kwitabira gahunda za Leta zirimo gutanga umusanzu w’ubwisungane mu kwivuza, kuboneza urubyaro, guhinga kijyambere no kororera mu biraro, ibi byose bigashimangirwa n’uruhare rwabo mu kwicungira umutekano.
Nyuma y’ibyo biganiro abaturage bo mu murenge wa Nkombo bagaragaje ibibazo n’ibyifuzo, bagaragaza ko bamaze kugezwa kuri byinshi, birimo amashanyarazi, amazi n’ amashuri n’ikigo nderabuzima ariko bagaragaza ko bagifite ibibazo biterwa n’amakimbirane aturuka ku buharike, ndetse n’ubukene buterwa no kutabona amahugurwa yabungura ubumenyi bwo kwihangira imirimo, aho guhugira mu burobyi ariko bakanashima ibyo bagejejweho n’umukuru w’Igihugu, banasaba ko yabasura bakabimushimira.
Umuyobozi w’akarere ka Rusizi Bwana Nzeyimana Oscar wari witabiriye iki gikorwa, yabagaragarije ko, Akarere kazakomeza gukora ibishoboka byose ngo uwo murenge ukomeze gutera imbere, ndetse n’ibibazo babajije birimo ibituruka ku makimbirane, ba rwiyemezamirimo bambura abaturage, amatungo make, ngo bigiye gushakirwa umuti mu maguru mashya.
Aganira n’abanyamakuru, guverineri w’Intara y’uburengera zuba Bwana Kabahizi Céléstin, yatanze ubutumwa bwo kwicungira umutekano, no kwitabira gahunda z’ubworozi kuko byabateza imbere bakayoboka gahunda yo korozanya, kandi bakirinda kujya bajya muri Congo batanyuze ahantu hazwi ndetse bajyayo bakitwaza ibyangomba bisabwa, bakirinda kurangazwa n’ibibera muri Congo muri iki gihe hari intambara, ahubwo bakihatira kwikorera imirimo ibateza imbere, aboneraho gusaba abarobyi gukora akazi kabo batavogora amazi ya Congo, bakirinda gukoresha imitego itemewe cyane izwi ku izina rya Kaningini, ahubwo bakagana n’ibindi bakuraho imibero myiza irambye.
Umurenge wa Nkombo ni umwe mu mirenge 18 igize akarere ka Rusizi, kuri ubu utuwe n’abaturage basaga ibihumbi 16, batunzwe ahanini n’umwuga w’uburobyi ku kigereranyo cya 70% , ubuhinzi ndetse n’ubucuruzi nyuma yaho baherewe umuriro w’amashanyarazi.
Iki gikorwa cyari kitabiriwe n’Umuyobozi w’Ingabo n’uwa Police mu karere ka Rusizi ndetse n’abavuka ku nkombo batuye ahandi.


text:
Wednesday, December 31, 2014
RWANDA SPECIAL 2015: DORE IBINTU BIKUGARAGAZA KO URI UMUNYARWANDA ORIGINAL NIBIKUGARAGAZA KO URI UMUGARWA
BY MINANI JULES
Abanyarwanda bukuri batavangiye bibona mubimenyetso namafoto ngiye gutangaza hepfo. Abatabyibonamo abo sabanyarwanda bumwimerere. Nibamwe twita abavantara cyangwa se ibivajuru. Mumagambo meza tubita ABAGARWA bishatse kuvuga abaganda baje gusahura u Rwanda cg se ABATARWA abari Tanzania baje i Rwanda kuko bahafashe kungufu cg se ABAZARWA bivuga abazairois bigize abanyarwanda nao twita ABARURWA bakaba ari abarundi bavuga i Kinyarwanda. Ariko abanyarwanda original bibona mumashusho yumwaka mushya turimo tubagezaho. Abandi bibona mwibara ryubururu rya FPR. Ngaho ngiyo akarangamuntu kawe.. Niba waravutse kungoma yabene Kanjogera ukaba utari uzi inkomoko yawe dore ibikuranga byukuri bitava muri bene Kanjogera.
Subscribe to: Post Comments (Atom)


text:
Uwiteka ntakimunanira, yankijije igifu cyarabaye ibisebe
Ngiye kubaha ubuhamya bw’ukuntu Imana yangiriye neza, bajyaga bavuga ko itabara simbishyikire, ariko ndi umugabo wo guhamya ko Imana ikiza ibyaha ndetse igakiza indwara zananiye abaganga b’abahanga, ndakwinginze ngo ubusome kandi ndakwizeza ko bukubiyemo inkomezi kuri wowe Yesu abahe umugisha.
Nitwa MUTARAMBIRWA Celestin ndi umugabo, nashakanye na Kayitesi Fortune tubyarana abana 3, nsengera mu itorero rya ADEPR mu rurembo rw’uburasirazuba, Paruwasi ya Kabarondo, nkaba ntuye muri uyu murenge wa kabarondo hamwe n’umuryango wanjye.
Reka tubanze dusome ijambo ry’Imana “TITO 2: 11-14 “Kuko ubuntu bw’Imana buzanira abantu bose agakiza bwabonetse, butwigisha kureka ku tubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none dutegereje ibyiringiro by’umugisha, ari byo kuzaboneka k’ubwiza bwa Yesu Kristo, ari we Mana yacu ikomeye n’Umukiza, watwitangiriye kugira ngo aducungure mu bugome bwose, kandi yuhagirire abantu kugira ngo babe ubwoko bwe bwite, bugira ishyaka ry’imirimo myiza.
Bijya gutangira………
Byatangiye mu mwaka wa 1997 numvaga mbabara munda , njya kwa muganga bwa mbere hari nkoresha ibizamini bitandukanye hano iwacu babura indwara yindi gusa bati ni igifu, uko nanywaga imiti bampaga niko narushaga kubabara, nigiriye inama yo kujya i Kigali ntangira kwivuza bundi bushya (Dore ko niyumvishaga ko wenda mu cyaro wenda badafite ubushobozi buhagije), kuri iyi Dispansaire yabaga Nyabugogo hafi y’isoko nyuma yo kugerageza, bampaye transiferi yo kujya kwivuriza muri CHUK, bankoreye ibizami basanga igifu cyanjye cyari cyarajemo ibisebe.
Benedata narababaye ku buryo bukomeye cyane, abaganga nabo bagerageza uko bashoboye ariko biranga, kubera uburibwe nagendaga mpese umugongo, nihambiriye munda, akenshi nakoreshaga isume (Essui main ), ibyinshi nakozaga mu nda nararibwaga maze inzara nayo imboneraho, umubiri uragenda inshiraho maze nduma, kujya mu bwiherero nabyo ntibyari byoroshye kuko najyaga yo ari uko nkoresheje imiti yo kwa muganga cyangwa nkakoresha agapira binisha abana.
Iki gihe nta byiringiro nari mfite dore ko ntanasengaga, byageze aho ntekereza ko narozwe, njya mu bapfumu gushakirayo igisubizo nabyo biranga, nta kindi cyari gisigaye uretse kurindira umunota wa nyuma nkipfira, uhiriye mu nzu ntaho adapfunda imitwe, maze kubura igisubizo kwa muganga no mu bapfumu, nahize umuhigo nti Mana bavuga ko ujya ukiza abantu nanjye uramutse unkijije nzagukorera.
Uko naje gukira….
Benedata nabonye urukundo rw’Imana, mu mwaka wa 2004 nkiri muri uwo mubabaro nibwo Imana yaje gukoresha umukozi wayo witwa MUKABARISA iramubwira ngo aze ambaze ibyifuzo mfite ansengere, yatangiye kujya ansengera anankumbuza kujya mu nzu y’Imana , ambwira ko Imana ishobora kunkiza, njyayo baranyigisha ndatura ndakizwa, ntangira kujya nza gusenga, ari nako wa mukozi w’Imana adahwema kunsengera, rimwe turimo gusenga Imana inyuze mu bahanuzi irambwira ngo uyumunsi ndagukijije ntuzongera kurwara igifu ugende urye ibyo utaryaga, unywe n’ibyo utanywaga, n’ibyo wajyaga wumva bitazapfa bigeze mu nda yawe bikomeye abe aribyo ugenda uhereho.
Ntabwo nari gupfa kubyemera ariko numvise muri njye hakoretsemo ikintu ntabona uko nsobanura, gusa numvise hari igikoretse kidasanzwe, naragiye ndabirya imyumbati, inyama zikaranze n’ibindi maze bingwa nabi, nari ntaramenya gukora kw’Imana.
Haciyeho amezi nk’atatu, nari ndyamye sinziriye ndota umuntu aje arambaga mbona ankuye mo igifu cy’ibisebe mbona akijugunye ahantu mu gikombe ntabasha kubona. Mbona azanye igifu cyiza kinini gishyashya kiriho ubwoya bwiza butoshye akinshyiramo, mbona azanye umuti nabonaga umeze nka Cologate agenda awusiga ahantu hose yambaze, mbona aranteranyije nk’uko nari meze mbere. Arambwira ngo uburwayi wibonaga ho bw’igifu ndabutaye, arambwira nanone ngo ntuzongera kuribwa, nahinze umushyitse ariko numva kwizera kurazamutse, ndongera ngerageza kurya numva ntacyo mbaye, ubugari, imyumbati, ibikaranze, ibidakaranze numva ndi mutaraga, menya ko za nzozi zari ugukora kw’Imana.
Ubu narakijijwe Imana yambabariye ibyaha ikigeretse kuri ibi Imana yankijije igifu maze imyaka irenga 10 ntongeye gutaka igifu , ndi umugabo wo kubihamya ndetse n’umuryango wanjye wabibera abagabo ndetse n’itorero muri rusange, ibyo ntaryaga ndabirya kubera Imana, kuko iyo ivuze biraba yategeka bigakomera. Ni Imana yo kwizerwa nawe ndagukumbuza kuyigirira icyizere, uyizere, uyisabe kukurengera nta kiyinanira.
Nawe waba ufite indwara umaranye igihe kinini, cyangwa ukaba utarakira agakiza mu buzima bwawe, Yesu niwe rembo ryakugeza ku mbaraga z’Imana, mwizere uyu munsi urabona igisubizo.
Ndangije mbasabira umugisha w’Imana. Wifuje ibindi bigendanye n’ubu buhamya waza ku itorero nsengeraho cyangwa ukambaza kuri Tel : 0788776947. Murakoze


text:
Ibintu 5 byagufasha gutakaza ibiro nyuma yo kubyara
Kubyara bitera ibyishimo umubyeyi ndetse n’umuryango muri rusange, kubera baba bungutse ikiremwa gishya mu muryango ndetse no ku isi.
Nyuma yo kubyara ubuzima busanzwe burakomeza, abagore batandukanye bakifuza gusubirana cg se kugabanya ibiro biba byariyongereye mu gihe batwite.
Ubushakashatsi bwakozwe bwerekana ko, muri rusange abagore benshi basubirana ibiro bari bafite mbere yo gutwita byibuze nyuma y’umwaka umwe.
Gutakaza ibiro nyuma yo kubyara bisaba igihe, kuko uretse nyuma yo kubyara, uba unasabwa gukomeza kurya indyo yuzuye kandi ihagije, mu rwego rwo kubungabunga uwo wibarutse. Ariko kandi muri ibi byose ukazirikana no ku buzima bwawe.
Twaguteguriye ibintu byagufasha mu kugabanya ibiro, gusa umubyeyi uko waba ushaka kunanuka kose, ntugomba kubikora vuba vuba, ugomba kwihangana bikagenda biza.
Ibintu 5 byagufasha gutakaza ibiro nyuma yo kubyara
Konsa : Mu gihe wifuza kugabanya ibiro, ikintu cya mbere ugomba gukora ni ukonsa, usibye kuba bifitiye akamaro kanini cyane uwo wibarutse, konsa bigira uruhare runini mu kugarura imikorere isanzwe y’umubiri nyuma yo kubyara.
Mu gihe utwite ibinure biriyongera, umubiri ugatangira kwinangira k’umusemburo wa insulin ndetse n’urugero rw’amavuta atandukanye rukajya hejuru mu mubiri. Ibi byose bigabanywa no konsa.
Gukora sport byibuze iminota 30 : Nyuma y’amezi 3 ubyaye, umubiri wawe uba washobora gukora imyitozo ngorora mubiri kandi ikomeye. Gukora sport kenshi ni uburyo bwiza bwo gutakaza ibiro nyuma yo gutwita.
Ushobora gutangira ukora sport zoroheje, mu rwego rwo kwirinda kuba wakwinaniza cg wakwivuna cyane. Zimwe mu zo twavuga ; kugenda n’amaguru ahantu harehare, kwiruka buhoro buhoro, koga, kuzamuka umusozi, kunyonga igare ndetse n’izindi zikorerwa muri gym (aerobics).
.
Kunywa amazi cyane : Buri muntu wese wifuza gutakaza ibiro, ntugomba na rimwe kwicisha inyota umubiri wawe. Kunywa amazi kenshi ku munsi, bifasha mu mikorere y’umubiri ituma hatwikwa ingufu (calories) nyinshi.
Mu gihe ushaka kugabanya ibiro nyuma yo kubyara, ugomba kunywa byibuze hagati y’ibirahuri 8 n’10 by’amazi ku munsi. Gusa abantu bose bitewe n’uko bangana ntubakenera urugero rungana rw’amazi, imirimo bakora ndetse n’aho baba.
Uburyo ushobora kumenya niba unywa amazi ahagije, ni ukureba ibara ry’inkari zawe, ziba zigomba kuba zidafite ibara, mu gihe unywa amazi ahagije.
Kurya neza : Kurya indyo yuzuye kandi ikungahaye ku ntungamubiri ni ingenzi cyane, kuko bigufasha mu kubona amashereka ahagije, ndetse bikaba byakurinda kugira ibiro birengeje urugero.
Aho kurya amafunguro atagufitiye akamaro (nk’amafiriti, fanta, injugu, imigati, n’ibindi), ugahitamo akize cyane kuri fibres atuma ugira ubuzima bwiza kandi ukamara igihe uhaze.
Ugomba kurya kandi ibiryo bikungahaye kuri calcium, proteyine ndetse na omega-3 fatty acids (iboneka cyane mu mafi)
Aho kurira ibiryo byinshi icya rimwe, ushobora kugenda urya ducye, amasaha atandukanye mu rwego rwo gutuma ibipimo by’isukari mu maraso biguma ku rugero rukwiye kandi bikakurinda kurya ibyo udakeneye.
Kwirinda stress : Nyuma yo kubyara, inshingano ziba nyinshi cyane, bigakomerera ababyaye bwa mbere, ndetse bikaba byanabahoza kuri stress idashira.
Mu gihe wifuza kugabanya ibiro nyuma yo kubyara ugomba kwirinda no gushaka uburyo bwose ugabanya stress. Byaragaragaye ko yongera umusemburo wa cortisol mu maraso, umusemburo utera kwiyongera ibiro, cyane cyane ibinure byo ku nda.
Cortisol kimwe na adrenaline ni imisemburo yiyongera iyo ufite ibibazo byinshi cg uhangayitse, bikarangwa no guhora wumva unaniwe, kurakazwa n’ubusa, gushaka kurya cyane (wibanda cyane cyane ku biryo birimo amavuta n’ibiryohera cyane cg ibyo uhekenya), ibi byose nibyo byongera ibiro kabone niyo waba ukora sport.
Mu rwego rwo kwirinda cg kugabanya stress, uba ugomba gukora ibigushimisha, niba igihe cyose ukimarana n’umwana ukaba wasaba umufasha wawe kugufasha umwana mu gihe nawe uri kuruhuka, ukaba wakwiyumvira uturirimbo tugufasha kugabanya stress, ushobora no gukora meditation ndetse na yoga.
Kwirinda kuryagagura : Ababyeyi bonsa benshi bakunda kurya buri kanya, ibi birumvikana kuko baba basabwa byinshi. Gusa ugomba kwitondera ibyo urya buri kanya, hari ibyo kurya bishobora gutuma aho kugabanya ibiro, ahubwo birushaho kwiyongera.
Aho kurya ibiryo birimo amavuta cg amasukari menshi, ugahitamo imbuto, ukaba wahekenya karoti, yogurt, cg se fromage ariko zigabanyijemo ibinure. Ibi byose byatuma wumva uhaze igihe kirekire kandi wariye neza.
Kuryama bihagije : Biragoye ko umubyeyi ukibyara ashobora gusinzira neza nijoro, gusa hari uburyo ushobora kwirinda kutaryama igihe gihagije.
Kuryama ni ingenzi mu gihe wifuza kugabanya ibiro, iyo uryama igihe gito, bishobora guhindura imikorere y’umubiri wawe aho kugabanya ibiro ahubwo bikaba byakwiyongera.
Kutaryama igihe gihagije bizanira ibibazo bitandukanye umubiri ; harimo kubura imbaraga zo gukora sport niba wari usanzwe warabyiyemeje, kuzamuka kwa stress, nayo ikongera urugero rw’umusemburo wa cortisol, utera kwiyongera ibiro cyane cyane ku nda ndetse n’ imihindagurikire ku misemburo ya leptin (uyu ni umusemburo utuma wumva nta nzara ufite) na ghrelin (uyu ni umusemburo wongera inzara).
Ibyo wakora ukaryama amasaha ahagije :
Mu gihe umwana aryamye nawe ushobora guhita uryama, ukirengagiza cg se ugashaka abagufasha indi mirimo yo mu rugo. Ushobora kugabana imirimo kandi n’umufasha wawe cyane cyane iya nijoro.
Source : umutihealth
Ibitekerezo byanyu
-
Muraho barimu beza. Nonese komuvuze ngo ibiro umubyeyi abigira mugihe cyo gutwita kd hakaba harabandi bananuka cyane igihe batwite abobo nyuma yokubyara babigenza bate ngo umubiri wabo ugaruke ?murakoze cyane turabakunda.
-
Muraho neza ?
Kunanuka cg kutiyongera ibiro ku mugore utwite ni ikibazo. Kuko ubusanzwe umugore utwite agomba kwiyongera ho hagati ya 1kg kugeza ku 2 kg buri kwezi.
Nti mwiyime ibyo kurya babyeyi beza ngo mutabyibuha, izo nama zo hejuru zizabafasha nyuma yo kubyara mugende musubira kuri gahunda.
Kunanuka cg kutiyongera ibiro bishobora guterwa na ya sesemi no kuruka umugore utwite agira. Ubonye ibyo bimenyetso bikabije ukwiye guhita ugana ivuriro.
Murakoze.


text:
Nyamasheke: Inkeragutabara zirashimirwa uruhare zigira mu gucunga umutekano no kuzamura imibereho myiza
Inkeragutabara zo mu karere ka Nyamasheke zirashimirwa uruhare zigira mu gucunga umutekano ndetse no kuzamura iterambere n’imibereho myiza muri rusange.
Mu nama yabaye kuri uyu wa Kane, tariki ya 21/11/2013 ihuje Inkeragutabara 536 zihagarariye izindi mu karere ka Nyamasheke n’ubuyobozi bw’akarere ndetse n’ubuyobozi bw’Interagutabara mu Ntara y’Iburengerazuba, hishimiwe ko Inkeragutabara zo muri aka karere zikomeje kuzamura iterambere ryabo n’iry’akarere muri rusange kandi bakaba bamaze gufasha byinshi mu gucunga umutekano.
Muri iyi nama yari yitabiriwe n’Umuyobozi w’Inkeragutabara mu Ntara y’Iburengerazuba, Brig. General Eric Murokore, harebwaga uruhare rw’Inkeragutabara mu gucunga umutekano ndetse no mu iterambere ryabo, hanarebwa uburyo bagira uruhare mu kuzamura ubukungu, imibereho myiza ndetse n’imiyoborere myiza muri aka karere.
Umuyobozi w’akarere ka Nyamasheke, Habyarimana Jean Baptiste yishimira ibikorwa bitandukanye by’izi Nkeragutabara kuko ngo muri buri murenge harimo Koperative y’Inkeragutabara kandi zikaba zikora neza.
Ikindi cyishimirwa ni ubufatanye bw’Inkeragutabara n’akarere ka Nyamasheke aho zafashe gahunda yo kubaka amazu y’abacitse ku icumu rya jenoside yakorewe Abatutsi kandi amazu zirimo kuzuza akaba yishimirwa.
Umuyobozi w’akarere ka Nyamasheke avuga ko mu rwego rwo guteza imbere imibereho myiza y’Inkeragutabara, bazishishikariza kujya muri Koperative zikora nyabyo kandi ubuyobozi bw’akarere bukaba bwemeye kubaha inkunga nyongerabumenyi mu rwego rwo kubafasha kubaka ubushobozi kugira ngo ibikorwa byabo bigende neza.
Inkeragutabara zo mu karere ka Nyamasheke zisabwa gukomeza kuba intangarugero aho batuye kugira ngo bajye bakora ibyiza abandi baturage babarebereho. Muri aka karere ka Nyamasheke habarurwa Inkeragutabara 1080.


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 2, 1-8)
1Bavandimwe, namwe ubwanyu muzi ukuntu twaje iwanyu kandi ntibibapfire ubusa. 2N’ubwo i Filipi twari tumaze kuhabonera imibabaro no kuhatukirwa cyane, nk’uko musanzwe mubizi, ntibyatubujije kubasanga namwe twiringiye Imana yacu, ngo tubagezeho Inkuru Nziza yayo mu ngorane nyinshi. 3Inyigisho zacu ntizishingiye ku buyobe cyangwa ku migambi idahwitse, cyangwa se ku mayeri. 4Ariko kubera ko yabanje kutugerageza kugira ngo idushinge Inkuru Nziza yayo, bituma tuyamamaza kuri ubu buryo : ntituvugira gushimisha abantu, ahubwo gushimisha Imana, Yo igenzura imitima yacu. 5Ntitwigeze na rimwe tubabwira amagambo yo kubaryoshya, ibyo murabizi ; nta n’ubwo twigeze dushaka kubungukiraho, Imana irabibere umuhamya ; 6nta na rimwe twigeze duharanira icyubahiro mu bantu, haba muri mwe cyangwa se mu bandi, 7n’ubwo twashoboraga kwitwaza ko turi intumwa za Kristu tukabagora. Ahubwo twicishije bugufi cyane hagati yanyu, mbese nk’uko umubyeyi ashyashyanira abana be. 8Bityo kubera ubwuzu twari tubafitiye, uretse kubagezaho Inkuru Nziza y’Imana, twari twiteguye no guhara amagara yacu bitewe n’urukundo twabakundaga.
ZABURI (Zab 139 (138), 1-2.5a, 3-4)
Inyik/ Mana yanjye, undeba mu nkebe z’umutima ukamenya wese !
Uhoraho, undeba mu nkebe z’umutima ukamenya wese ;
Iyo nicaye n’iyo mpagaze byose uba ubizi,
imigambi yanjye uyimenya mbere y’igihe,
ari imbere, ari n’inyuma yanjye hose uba uhari.
Iyo ngenda n’iyo ndyamye byose uba ubiruzi neza,
mu migenzereze yanjye yose nta na kimwe kigusoba.
Ijambo riba ritarangera ku rurimi,
woweho Uhoraho, ukaba warimenye kare ryose.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima,
rityaye kurusha inkota y’amugi abiri,
ricengera ibitekerezo by’umutima wacu.
Allelluya.
IVANJILI
+ Matayo (Mt 23, 23-26)
Muri icyo gihe, Yezu aravuga ati 23« Nimwiyimbire, bigishamategeko n’Abafarizayi b’indyarya, mwe mutanga igice cya cumi cy’isogi, n’icy’imbwija, n’icy’inyabutongo, mwirengagije ingingo zikomeye z’amategeko: ubutabera, imbabazi no kutaryarya. Ngibyo ibyo mwagombaga gutunganya mutirengagije n’ibindi ! 24Mwa bayobozi bahumye mwe, mumimina umubu ariko mukamira bunguri ingamiya ! 25Nimwiyimbire, bigishamategeko n’Abafarizayi b’indyarya, mwe musukura inkongoro n’imbehe inyuma gusa, naho imbere huzuye ubwambuzi n’ingeso mbi. 26Mufarizayi w’impumyi ! Banza usukure inkongoro imbere, n’inyuma habonereho kuba hasukuye.»


text:
1. Intashyo
Banyarwanda namwe Banyarwandakazi dusangiye igihugu n’amateka, cyane cyane ababa hanze y’u Rwanda muri iki gihe (aho dukunze kwita mu buhungiro) nongeye kubasuhuza mbifuriza umwaka mushya muhire wa 2017.
Nimunyemerere mbanze nshimire by’umwihariko abantu (cyangwa se umuntu ku giti cye) bagize igitekerezo cyo kudushyiriraho uru rubuga “The Rwandan/Umunyarwanda”, mu rwego rwo kutworohereza, kuko rudufasha kungurana ibitekerezo cyane cyane ibigamije gushakira hamwe umuti ibibazo u Rwanda n’abanyarwanda twakomeje kugenda duhura na byo, mu mateka yacu ya buri munsi mu buryo bwa rusange, ariko cyane cyane kuva mu ntambara ya 1990 – 1994 kugeza aya magingo, ku buryo bw’umwihariko.
Bavandimwe, nifuje gutanga iki gitekerezo mu rwego rw’inkunga (nta bundi bushobozi nibitseho, niyo mpamvu mbanje kubiseguraho kuko murabizi ko “nta we utanga icyo adafite”, rwose nta cyiza nagira ngo umunyarwanda akimburane ho), ngamije gushishikariza aba “Politicians” bacu (ndavuga abari muri opposition) gusohoza ya masezerano (promises) bama baduha, dore ko nta munsi rirenga batatwijeje “impinduka”, kandi ko u Rwanda ndetse n’ingamba bo bateganyiriza abanyarwanda ari rwa Rwanda rwisesuyemo “demokrasi”, n’iyubahirzwa ry’uburenganzira bw’ikiremwa-muntu, na gahunda z’iterambere buri munyarwanda wese azajya yibonamo, kandi koko twese izo nizo nzozi (ndoto) zacu, ni nabyo tunyotewe kugeraho (our aspirations).
2. Ufata ihene ayifata igihebeba
Reka twongere twibukiranye ko iyo hatabaho “Revolution yo muri 1959”, ntabwo u Rwanda ruba rwarabonye Independence, ndetse nta n’ubwo ruba rwarabaye Rebublika.
Icyo nshaka kugaragaza hano nuko usanga akenshi mu mibereho y’abantu ndetse n’ibyemezo rusange bagenda bafata nk’abaturage basangiye amateka, usanga akenshi harabaheyo imbarutso yatumye ba bantu birebaga nk’abasangiye amateka, bakora ibikorwa bihindura amateka rusange yabo.
Uwavuga ko ugutanga kw’Umwami Mutara Rudahigwa muri 1959, kwabaye imbarutso ikomeye yo kugirango aba-Politicians b’icyo gihe bari muri opposition, bahagurukire icyarimwe noneho bayobore (leading ) icyaje kwitwa “Revolution ya rubanda” yatangiye mu Ugushyingo 1959 – ikarangira muri Nyakanga ku ya 01, 1962 u Rwanda rubaye Republika, ntabwo yaba arimo guhindura amateka.
Ingingo nyamukuru nshaka kugeza ku bandi bashishikajwe n’ihinduka ry’amateka y’u Rwanda muri 2017, ariko rizira kumena amaraso y’ikiremwa muntu, nuko iyi Revolution yo muri 1959-1962 (ari nayo yahinduye amateka y’u Rwanda burundu kuko n’ibyabayeho nyuma byose kugeza aya magingo ni ingaruka – consequences – z’iyi Revolution) ntabwo yayobowe na rubanda rugufi (common peoples), ahubwo yayobowe n’ aba Politicians biyitaga ko bari muri opposition y’icyo gihe, noneho rubanda rurabayoboka (opposition politicians led the move, then common people followed).
Ariko igitanganje (nako ikibabaje) nuko aba Politicians dufite muri iki gihe, bitwa ko bari muri opposition, basa nkaho bashaka kuba aka wa mugore wabwiye mugenzi ngo “Tuzajya twogera iwawe, hanyuma tuze twisigire iwanjye”!!!!!.
None se koko niba umuntu aba muri European Union, Scandinavia, U.K, U.S.A, Canada, ndetse akaba yarabaye umwambari wa RPF imyaka n’imyaniko, kugeza ubu akaba ntacyo RPF yamushinja uretse kwitwa “igipinga” (nta cyaha cy’inkomoko cyangwa se cy’ingengasi bamugeretseho), kandi ubwo akaba yirirwa ku ma radio atandukanye, ndetse na za blogs sinakubwira ,yivuga ibigwi n’imyato, yamamaza gahunda nziza z’akataraboneka, afitiye abanyarwanda, ariko akaba afite ubwoba bwo kujya gukorera politics mu Rwanda, kandi wenda afite n’ubwenegihugu burenze bumwe, akaba ari n’umuntu ujijutse, kandi koko wagombye kuba usobanukiwe principles za Leadership, bishoboka bite ko we yaba akorera kuri “baranyica”, hanyuma akumva ko azayobora aruko umuturage utakigira n’urwara rwo kwishima, azaba yirukanye RPF ku ngoma???
Ese ye, reka turote tuvuge ko ibyo bibayeho:
Ubwo koko mwene ngofero aramutse ahaze amagara (inda ishonje nta matwi igira),agahambiriza RPF (ndavuga abayihagarariye) ubwo koko wowe wiyita umu “Politician” wo muri opposition, watinyuka ukamanuka aho za Europe/U.S.A/Canada, na karavati, na “Philosophy” nyinshi cyane, na za diskuru zuzuyemo ubudemagoji bw’ikirenga, uti “ndaje humiriza nkuyobore”. Really???
3. Ushaka inka aryama nka zo
Banyarwanda, kandi bavandimwe, nta bwo nakwifuza ko hari uwajya kwiyahura, ariko rero nk’uko abakurambere bacu basize babivuze, burya koko ushaka inka agomba kuryama nka zo.
Mu mateka y’abarwanashyaka benshi bo muri Afrika, bashoboye kubohoza ibihugu byabo muri ya nkundura yo muri za 1960s, cyangwa se mu bindi bihe byagiye bikurikiraho, usanga abenshi baragiye baba ibitambo (wenda bakarokoka) , kuko burya ngo nta nsinzi (intsinzi) itagira igitambo.
Urugero ni nka ba Nyakwigendera Mzee Jomo Kenyatta, President Robert Mugabe, Former President Dr Kenneth D. Kaunda, na Nyakwigendera Tata Nelson R. Mandela, abenshi muri abo babanje kujya bafungwa imyaka igeze cyangwa se irenze 10, ariko nyuma bakaza kugera ku ntego z’amashyaka ya politics babaga bahagarariye.
Byongeye kandi niyo turebye ibyabaye mu Rwanda muri 1990 – 1994, dusanga RPF yarafashe ubutegetsi mu Rwanda habanje kubaho ibitambo byinshi kandi bitandukanye, uwabimburiye abandi (uwabaye Umugaba/Leader – abandi bakayoboka) akaba ari General Fred Rwigyema.
Muri iki gihe tugezemo (2017), mu rwego rwo kubohoza u Rwanda n’abanyarwaranda ku ngoyi ya RPF tumazeho zeho imyaka irenze 20, intwari mu biyemeje gukina politics, zatangiye kwigaragaza, aha navuga nka Madame Ingabire Victoire Umuhoza n’abandi ba Politicians bo muri opposition, bafungiwe mu Rwanda muri iki gihe, cyangwa se ababa baratanze ubuzima bwabo bazize ko bari muri opposition, ndetse na Padri Thomas Nahimana na bagenzi be, na bo ubu dusigaye tubabarira mu mubare w’izi ntwari, ari nako tubasabira ku Mana, ngo umumalayika w’Uwiteka azabagende imbere, kandi azabatsindire imitego yose ya Satani, mu rugendo rwabo rwo kubohoza u Rwanda , bateganya vuba aha.
None se ye, wowe mu Politician wiyita ko uri muri opposition, ukaba ukomeje gukangurira rubanda rugufi (bene ngofero) ngo nibajye mu muhanda guhangana na DASO, wowe wibereye muri European Union, U.K, U.S na Canada, hanyuma ngo nibarangiza urugamba abazaba barokotse bazitegura vuba na bwangu nkuko na we witeguye kuzamanukana isheja uje kubayobora (kubategeka), ubwo koko izo si za politics zo mu bushorishori (wa mugani w’umunyarwanda) ??
Ubwo butegetsi butangwa kw’isahani ya feza (silver platter) budaharaniwe ni ubwa he?
Ahantu umuturage yaramuka ayoboye revolution (ibyo ni nko guhinga masaka), noneho umu-politician yabaye “ntibindeba”, noneho urugamba rwarangira, wa mu – politician agafata iya mbere mugupiganirwa kuyobora ababa barokotse ya nkundura yo kwibohoza (ibyo ni nko gutema ayeze).
Ni ukuri, njye mu buswa bwanjye, ndumva ibyo ari nka bya bindi numvishe abavuga igifransa bavuga ngo ni “ugushyira amasuka ahinga imbere y’ibimasa biyahingisha” (mettre les charrrues devant les boeufs).
Rwose “findi findi irutwa na so araroga”, niba aba -politicians bacu bari muri opposition badashoboye gufata iyi hene (kubohoza u Rwanda nta maraso amenetse) igihebeba ( muri iki gihe cy’aya matora ya 2017), bazakomeza batugire ibitambo by’inzara n’urwitwazo rwa demokrasi, dore ko bisigaye binavugwa ko bamwe muri bo bashinze amashyaka ya politki bashaka impamvu (urwitwazo) zo kubona ubuhungiro mu bihugu byamye bibacumbikiye.
Ibyo nta we bibangamiye muri twe, ariko niba noneho ibya ngombwa barabibonye, nibarekere aho boye gukomeza kuducunga mu bigare (wheel chairs) bitagira iyo biva n’iyo bijya.
4. Umwanzuro
Umunyarwanda yarebye imibereho yo muri iyi si nuko arihanukira ati burya “Amaso yerekwa bimwe, ibindi abyirebera”. Nirinze kugira amashyaka ya opposition menshi mvuga hano, ariko ibyo aribyo byose amenshi ariho muri iki gihe kandi byitwa ko akorera hanze y’u Rwanda abenshi mu banyarwanda tuba mu buhingiro twarayumvishe cyangwa se turayazi.
Nubwo tugereranyije twasanga umubare mwinshi w’impunzi z’abanyarwanda cyane cyane kuva muri 1990 kugeza magingo aya uba k’umugabane wa Afrika, biradutangaza cyane kuko iyo twitegereje neza dusanga umubare mwinshi w’amashyaka yitwa ko ari muri opposition nyarwanda uba mu bihugu by’i Burayi (Scandinavia, U.K, European Union), Amerika (U.S.A) na Canada.
Noneho ikindi gitangaje cyane (ndetse kinababaje) gituma abenshi muri twe twibaza niba koko ayo mashyaka yitwa ko ari muri opposition yaba agamije inyungu zacu (twe bene ngofero), cyangwa se niba agamije inyungu bwite z’abayashinze (mu gihe twe rubanda rugufi tuzakomeza kugirwa ibitambo by’inzara n’urwitwazo rwa demokrasi), nuko dusanga amenshi muri ayo mashyaka nta bayoboke afite hano muri Afrika (mbese nta nzego zizwi ziyahagarariye dufite mu bihugu bitandukanye biducumbikye twe abasigajwe inyuma n’amateka yo k’umugabane wa Afrika).
Iki nacyo ni ikindi kibazo kidutera kwibaza icyo amashyaka nk’ayo yazageza ku banyarwanda bikatuyobera.
Ikindi kiduhangayikishije (great deal of concern) nuko muri Afrika abanyarwanda benshi b’impunzi baba mu makambi nka za Malawi, Namibia, cyangwa se mu mashyamba ya Kongo (DRC), ariko ugasanga abo ba politicians bacu (opposition) barazengurutse Europe na Amerika barayirangije (dore ko abenshi bafite ubwenegihugu bw’ibihugu byabanje kujya bibakira nk’impunzi) ariko ugasanga muri bo abashoboye kuza muri Afrika kudusuhuza no kureba akaga twatawemo no gusigazwa inyuma n’amateka n’amategeko yo muri Afrika, rwose wababarira ku mitwe y’intoki.
Aha naho tugasanga ari ihurizo ritatworoheye, kuko Politics zikorerwa mu mutwe gusa, ariko ntizimanuke ngo zikore no ku mutima (we should manage people with our heart not our head), akenshi biba bica amarenga yuko nta gakiza kazazivamo.
Niyo mpamvu nateruye iki gitekerezo cyanjye nkagiha iriya nyito, kuko nshingiye kw’ishishoza ry’abakurambere bacu bagize bati “ushaka inka aryama nka zo”, kandi bati “kora ndebe iruta vuga numve – (walking the talk)”, ndetse baranongera bati “burya ufata ihene ayifata ighebebea – il faut battre le fer quand il est chaud”, none se ko Ruling Party -RPF ikorera kandi igategekera mu Rwanda, kandi ko rubanda nyamwinshi y’abanyarwanda (abavugwa ko bakubitwa buri munsi nk’ingoma, ndetse bagafungwa buri munsi nkinzugi) nabo ko bari mu Rwanda, abo ya nkenya Nzaramba (Kinga metallic duhurire k ‘umufungo; Warwaye ryari?) irimo guta ku wa Kajwiga nabo ko bari mu Rwanda, abakeneye “ubukombozi” byihutirwa ko ari abari mu Rwanda (mu by’ukuri tutabeshyanye twese tuzi neza ko abenshi muri mwe muba Europe/Canada/U.K/U.S, mwabonye citizenship cyangwa se Permanent Residence, you are better off, kandi murabizi ko mudateganya kwimuka ngo mwongere musubire mu Rwanda guturayo burundu, uretse ko ikibazo ari political system ya RPF ishaka gukumira abanyarwanda ikaduca iwacu/mu gihugu cyacu – Bavandimwe ntihagire unyumva nabi, nta we ntekerereje, ndimo gutanga igitekerezo), ndahamya ko kugeza ubu mu bihugu bitandukanye tubamo (uretse wenda ababa mu makambi no muri Kongo), nta we uburara cyangwa se ngo abure aya “mutuelle” yo kwivuza, cyangwa se ngo umwana we abure uko yiga amashuri mato (Primary) n’ayisumbuye (High School).
Ibi byose biragaragaza ko abakeneye gutabarwa ndetse no gutabarizwa byihutirwa (emergency) ni bariya ba rubanda nyamwinshi (common peoples) bari mu Rwanda: niyo mpamvu njye numva ko ariya matora ya Prezida wa Republika ateganyijwe muri Kanama 2017 yagombye kuba imbarutso (trigger) yo kuririraho (gufatiraho) kugirango amashyaka yose ya opposition amanukire icyarimwe, ajye gukorera politics mu Rwanda, kubera ko kugirango u Rwanda (rubanda nyamwinshi) bave ku ngoyi ya RPF nta maraso amenetse “it’s now – 2017 – or never”, ndetse bityo na attention ya Medias nyinsh zo kw’isi yaba ihanze amaso ku Rwanda, ku buryo bitaba byoroheye abategetsi b’u Rwanda gupfa kwica cyangwa se gufunga abo ba Politicians bacu uko bishakiye, cyane cyane ko muri bo nta n’umwe kugeza ubu ubutegetsi bwa RPF bwigeze butunga agatoki, tuvanyemo abayobozi bamwe na bamwe ba RNC na FDLR.
Nshoje mvuga nti yemwe ba Politicians bacu mwe, mwagombye kuba “Abagaba” (Front leaders), mukamurikira rubanda (light/torch bearers) noneho ingabo (common peoples/your potential voters) bakabakurikira.
Mwagombye kuyobora noneho rubanda rukayoboka. Ariko iyo numvishe mutangiye gutanga ingero zo muri Burkina Faso, Tunisia, Egypt n’ahandi ntavuze (n’ubwo izo ngero ari nziza twagombye kuzifatiraho amasomo), mukumva ko uko byagenze iyo hose ari nako bizagenda mu Rwanda (cyeretse niba atari ruriya rwa Gasabo muba muvuga, maze kugera mu za bukuru mujye mumba hafi munyibutse), njye bintera ikibazo, nkumva nabagira inama yo kuva muri Politics, mukaza tugafatanya muri za NPOs (Civil Society).
None se koko reka ngire icyo mbibariza:
Bishoboka bite ko ushobora kuba urota kuzaba Prezida w’u Rwanda (ndavuga kubohoza no kugeza abanyarwanda ku mahirwe bifuza) ariko ukumva ko inzira iboneye yo kugera ku ntego wiyemeje ari iyo gukorera ibikorwa bya Politics zawe mu mpunzi z’abanyarwanda zibera iyo gihera, iyo muri Europe na U.S.A na Canada, cyane cyane ukoresheje internet, kandi ubizi neza ko miliyoni zirenze 7 z’abanyarwanda batazi gukoresha internet, cyangwa se nta bushobozi bafite bo kuyikoresha???
Bavandimwe ushaka inka aryama nka zo, hari abanyarwanda benshi bahoze mu nzego z’ubutegetsi zitandukanye, muri za Leta na za Republika zitandukanye, byabaye ngombwa ko bava mu Rwanda bakajya kuba hanze yarwo, bahageze bamesa rumwe , bikomereza ubuzima bwabo, ibya Politics basa nkaho bashiyize mu gatebo.
Ntabwo ibyo bivuze ko badakunda u Rwanda cyangwa se Abanyarwanda, ahubwo bashoboye kubyumva hakiri kare ko “Politics” na “Civil Society Activism” bitandukanye, bahitamo kurya akagabuye, birinda kuvanga amasaka n’amasakramentu.
Njye ku giti cyanjye ndahamya ko byafasha abanyarwanda bari hanze (abitwa impunzi) muri rusange, ariko cyane cyane abari mu Rwanda (abenshi muri iki gihe barimo kwicwa n’intimba -socio-economic depression- ) by’umwihariko, abiyemeje gukora Politics bashoboye kujya kuyikorera mu Rwanda ( kuko abari k’umurongo wa mbere izo Politics zishaka kuzanira ubufasha niho bari – bari imbere mu Rwanda rwa Gasabo), kandi rwose uyu mwaka wa 2017 nicyo gihe gikwiriye, kugirango abanyarwanda bagire amahirwe (opportunity) yo kwipakurura ingoyi ya RPF, muri aya matora yo muri Kanama 2017, aba Politicians bo muri opposition bameshe rumwe bakamanuka bakajya gutabara abanyarwanda, cyangwa se ibya Politcs bakabisezeramo kuko burya inzira itageza abagenzi iyo bajya ibagusha ruhabo.
Kungurana ibitekerezo ni imwe mu nzira za demokrasi tugomba gukomeza kwitoza.
Amahoro y’Imana akomeze abane na twe twese hamwe.
Inararibonye Albert GIRANEZA


text:
ISOMO RYA MBERE
Isomo ryo mu gitabo cy’Intangiriro (Intg 3, 1-8)
1Inzoka yari inyaryenge kurenza izindi nyamaswa zose zo mu gasozi, Uhoraho yari yarahanze. Ibaza umugore iti «Koko Imana yaravuze ngo ntimukagire igiti cyo muri ubu busitani muryaho?» 2Umugore asubiza inzoka ati «Imbuto z’ibiti byo muri ubu busitani dushobora kuziryaho, 3naho ku mbuto z’igiti kiri hagati y’ubusitani, Imana yaravuze iti “Ntimuzaziryeho, ntimuzazikoreho, ejo mutazapfa.” » 4Inzoka ibwira umugore iti «Gupfa ntimuzapfa! 5Ahubwo Imana izi ko umunsi mwaziriyeho, amaso yanyu azahumuka maze mukamera nk’Imana, mukamenya icyiza n’ikibi.» 6Umugore arareba asanga cya giti kiryoshye, kinogeye amaso kandi cyanashobora gutanga ubwenge. Asoroma imbuto zacyo aryaho, ahaho n’umugabo we bari kumwe. Na we ararya. 7Nuko amaso yabo bombi arahumuka, bamenya ko bambaye ubusa. Nuko badodekanya amababi y’umutini maze barayacocera. 8Ngo bumve Uhoraho Imana wagendagendaga mu busitani mu mafu y’igicamunsi, umugabo n’umugore we bihisha Uhoraho Imana mu biti by’ubusitani.
ZABURI (Zab 32 (31), 1-2, 5cd, 6, 7)
Inyik/ Hahirwa umuntu wababariwe igicumuro cye.
Hahirwa umuntu wababariwe igicumuro cye,
icyaha yakoze kikarenzwa amaso!
Hahirwa umuntu Uhoraho adahamya icyaha yakoze,
n’umutima we ntugire uburiganya.
Naravuze nti«Ngiye kubwira uhoraho ibicumuro byanjye»,
maze nawe untura umutwaro w’ibyaha byanjye. .
Ni ko ugenzereza umuyoboke wese ukwiyambaje,
Igihe cyose aje akugana.
N’aho amazi y’umwuzure yasendera,
Nta bwo ateze kumugeraho.
Ni wowe bwugamo bwanjye, ukandinda amakuba,
Ugatuma mpanika indirimbo z’abarokowe.
IBANGONDIRIMBO RIBANZIRIZA IVANJILI (Zab 51 (50),17)
Alleluya Alleluya.
Nyagasani, bumbura umunwa wanjye,
maze akanwa kanjye gatangaze ibisingizo byawe.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 7, 31-37)
Muri icyo gihe, 31Yezu ava mu gihugu cya Tiri yambukiranya igihugu cya Sidoni, agaruka ku nyanja ya Galilea yerekeje kuri Dekapoli. 32Nuko bamuzanira igipfamatwi kidedemanga, baramwinginga ngo amuramburireho ibiganza. 33Amuvana muri rubanda, amujyana ahitaruye, ashyira intoki ze mu matwi ye, nuko , acira amacandwe ayamukoza ku rurimi. 34Hanyuma yubura amaso; ayerekeje ku ijuru, asuhuza umutima ati «Efata », bikavuga ngo «Zibuka». 35Ako kanya amatwi arazibuka, n’ururimi rwe ruragobodoka maze atangira kuvuga neza. 36Maze Yezu abihanangiriza kutagira uwo babibwira, nyamara uko abihanangiriza akaba ari ko barushaho kubyamamaza. 37Bagatangara cyane bakavuga bati « Byose yabikoze neza; atuma ibipfamatwi byumva n’ibiragi bivuga.» .


text:
Hari Imana ivuga, igashyira no mu bikorwa
Yanditswe na NIZEYIMANA Theogene kuwa 04-08-2017 saa 12:05:28
Iyo ushatse Imana nayo iragusanga.
Umunsi umwe mu kazi nkora nahuye n'ikibazo cy'ubukene burenze ukwemera kwanjye, ibyo nishingikirizaga byose bishyirwaho igikuta cyitwa kwiheba, abakozi b'Imana banyigisha gushaka ubuntu bw'Imana ahantu hose. Ubwo natangiye gusenga bushyashya nkajya muri nibature, nkajya mubutayu; izo nzira zombi nizo naboneyemo ibisubizo.
Umunsi umwe nagiye muri nibature Imana ikoresha umugabo wari waje gusenga imutegeka kugira icyo ankorera kuko nshonje, yaracecetse arataha ageze iwe aganiriza umufasha we ibyo yategetswe gukora, bombi bajya inama baduhahira ibiryo byadutunze ukwezi.
Ikindi gitondo umukozi w'Imana yaravuze ati "hano hari umuntu ugiye kuzabona amafaranga menshi", njye nkabona mu bavugwa ntarimo, nyuma yaho nerekeje iy'ubutayu ku Gisozi mu ishyamba ahitwa i Shiro mfukama ku bitare nsaba nizeye mu izina rya YESU gukizwa inzara n'ubukene mu muryango wanjye. Nyuma y'icyumweru kimwe gusa naciriwe inzira binyuze mu kazi kanjye ko ngomba kujya gukorera hanze y'igihugu igihe cy'umwaka nkajya mpembwa 600000 ku kwezi. Gusa n'ubwo ibisubizo byari bije Shitani yateje umuryango wanjye abarozi biturutse ku mashyari y'uko nteturuwe. Hakomeje kuza abakozi b'Imana batandukanye basengeraga umuryango wanjye bawumenyeshaga ko uzimuka ukajya gutura ahari iterambere riruta aho dutuye
Uwiteka ahabwe icyubahiro kuko icyo avuze agisohoza nkaba naravuye munkengero z'umujyi wa Kigali nkaba ntuye mumugi, aho navomaga amazi mukirometero ubu nyavoma iwanjye mugipangu. IYO IVUZE NO GUSOHOZA IRASOHOZA


text:
Mu myaka ibiri, nta mwana w’u Rwanda uzaba akirererwa mu kigo cy’imfubyi
Nyuma y’uko Minisitiri w’Intebe yasabye ko nta bana bongera kurererwa mu bigo by’imfubyi, hashyizweho ingamba z’uko abo bireba bazabyifatamo kugira ngo abana bose babashe kurererwa mu More...
Huye : abakozi b’Akarere basuye imfubyi za jenoside zibana
Ku cyumweru tariki ya 22 Mata 2012, Abakozi b’Akarere ka Huye bakorera ku cyicaro cy’Akarere, basuye Club Urumuri igizwe n’abana bacitse ku icumu rya Jenoside yakorewe abatutsi mu 1994, kugira More...


text:
Amibe ni indwara y’inzoka zo munda ituruka ku mwanda.Bishobora guturuka ku mazi anyobwa cyangwa akoreshwa ndetse n’ibiribwa bidasukuye. Ikaba iterwa n’udukoko duto twitwa ‘Entamoeba Histolytica’ twinjira mu mubiri iyo uriye cyangwa unyoye ibyandujwe n’amagi yazo.
Kugira ngo indwara y’amibe ikure mu mubiri, agakoko k’antamoweba histolitika karagenda kakibera mu mara, aho gatungwa n’amaraso kanyunyuza mu muntu, bityo rero kakaba gashobora guca ibisebe cyangwa kagateza ibibyimba ku mara. Ariko kandi hari n’igihe ako gakoko k’amibe gashobora no kwinjira mu maraso kagatemberamo bityo bigatuma gashobora no kugera mu mwijima maze naho kakahateza ibibyimba.
Ibimenyetso bya Amibe ukwiye kumenya:
Uko twakwirinda Amibe:
Inama y’ibanze yo kwirinda iyi ndwara ni ukugira isuku y’amazi, ibiribwa n’isuku y’ibikoresho byo mu rugo, ukoresha amazi atetse cyangwa ugakoresha amazi arimo imiti yagenewe gusukura amazi, koza ibiribwa mbere yo kubirya, gukaraba intoki kenshi gashoboka cyane cyane uvuye mu bwiherero na mbere yo kurya cyangwa konsa umwana ku babyeyi bonsa.
Ese Amibe iravurwa igakira?
Abantu benshi bibeshya ko Amibe idakira ariko ni ukutabimenya kuko Amibe ivurwa kandi igakira burundu. Ahubwo ni ingenzi kwirinda bihagije kuko akenshi iyo umuntu yavuwe agakira maze ntagire isuku ihagije akongera kwandura akeka ko atakize neza kandi Atari byo, byaba byiza rero ugize isuku maze ukaba wirinze burundu indwara ya Amibe.
Ubu rero habonetse imiti myimerere ikoze mu bimera,ikaba ivura amibe igakira burundu. Iyi miti yizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration).Muri yo twavugamo nka:Garlic oil capsule,Parashield plus capsule,iyi yica amibe ndetse ikamenagura n’ibikonoshwa amibe zihishamo,hakaba n’icyayi bita Intestine cleansing tea cyoza mu mara kigakuramo amagi yazo ndetse n’indi myanda mu mara no mu mubiri muri rusange.
Twabibutsa ko iyi miti nta ngaruka igira ku muntu wayikoresheje. Uramutse ukeneye iyi miti wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.
MENYA BYINSHI UREBA VIDEO HANO:


text:
Burera: Hagiye gutangira uruganda rw’imyenda ruzaha akazi abantu 600
Abakunda kurimba, bambara imyenda myiza itari caguwa bagiye gusubizwa kuko mu Karere ka Burera hagiye gutangira uruganda rukora imyenda y’ubwoko butandukanye.
Urwo ruganda rwitwa "Burera Garment" biteganijwe ko ruzatangira ku mugaragaro muri Mutarama 2018. Ruzatangira rutwaye Miliyari imwe na Miliyoni 350RWf.
Kuri ubu, urwo ruganda rwubatse mu Murenge wa Rugarama, rwatangiye igerageza ku buryo hatangiye gukorwa imyenda irimo amashati, amakoti n’imipira yo kwambara.
Rurimo imashini 280 zikora imirimo itandukanye irimo kudoda, gukata ibitambaro no gutera ibifungo ku myenda imaze kudodwa.
Nirutangira gukora neza ngo ruzaba rurimo imashini 380, rukoresha abakozi 600 bakora amanywa n’ijoro ku buryo ngo ku mwaka bazaba bafite ubushobozi bwo gukora imyenda miliyoni eshanu.
Niyonzima Jean Marie, umuyobozi wa "Burera Garment" avuga ko kuri ubu bari guhugura abakozi bazajya bakoresha izo mashini ku buryo ngo nibatangira gukora hazaboneka imyenda myinshi y’ubwoko butandukanye.
Agira ati “Ubwoko bw’imyenda dushobora gukora harimo ‘Jeans’, amashati meza ya Cotton, dushobora gukora imyenda ya siporo, amakote y’imbeho n’ibindi.
Ubwo bushobozi imashini zirabufite kandi n’abakozi turimo kwigisha barimo kubishobora ku buryo imyenda tuzaba twakoze hano izaba ntaho itaniye n’iyo mu Burayi n’ahandi. Ku buryo tuzasimbura caguwa mu buryo butaruhanije.”
Akomeza avuga ko iyo myenda izajya icuruzwa mu Rwanda ndetse no hanze ya rwo aho bayikeneye hose.
Ngirabakunzi Didas, umuyobozi wa koperative y’abadozi ikorera muri urwo ruganda avuga ko bafite imashini zifite ubushobozi bwo gukora imyenda myiza kandi ikomeye.
Agira ati “Kuko n’ubumenyi n’ubushobozi tubifite, izi mashini tuzazibyaza umusaruro kandi mu gikorwa cya ‘Made in Rwanda’ tuzajya imbere.”
Uzamuranga Caritas uboha imipira avuga ko nk’abatuye Intara y’Amajyaruguru bajyaga gushaka imipira mu bihugu bituranye n’u Rwanda basubijwe.
Agira ati “Ubu natwe kubera ko twabonye imashini zigezweho turakora iyo mipira ku buryo nta muntu uzongera kuva mu Rwanda agiye muri Uganda gushakayo imipira.”
Gusa ariko urwo ruganda rufite imbogamizi zo kutabona ibitambaro byo gukoramo imyenda kuko babikura hanze y’igihugu.
Bahamya ko iyo ibyo baguze bishize bitaborohera guhita babona ibindi, bigasaba ko akazi kaba gahagaze bagategereza ibindi. Ariko ngo ibyo bizagenda bikemuka.
Ibitekerezo ( 4 )
yes umusaza rwenderanya
urwo ruganda niterambere ryiza cyane, kandi twizeyeko bazadukorera imyenda myiza ibereye umunyarwanda .
Mwiriwe neza kubijyanye nikibazo bafite jyewe nabafasha kubijyenye nibitambaro iyombogamizi igashira kandi ibitambora byiza equality nziza nibabishoboka mwaduhuza banyuruganda twavugana tugateze imbere ibyiwacu.murakoze Imana
Mwiriwe neza nibyiza kumva uruganda mwatanga akazi kubenegihunga bangana kumubare ungana uko.so kubijyanye nikibazo bafite jyewe nabafasha kubijyenye nibitambaro iyombogamizi igashira kandi ibitambora byiza equality nziza nibabishoboka mwaduhuza banyuruganda twavugana tugateze imbere ibyiwacu.murakoze Imana ibagirire neza


text:
MENYA UBUHANGA NYAKURI.1. Umuhanga mu kwambara yambika ururimi rwe!
2. Umuhanga mu kubana yirinda kubangamira undi!
3. Umuhanga mu kubika abika amabanga!
4. Umuhanga mu kugenda agenda adahemuka!
5. Umuhanga mu kubaka yubaka icyizere!
6. Umuhanga mu gutegeka ategeka umubiri we!
7. Umuhanga mu gukiranuka akiranuka ku mafaranga!
8. Umuhanga mu igenamigambi ategura iherezo rye!
9. Umuhanga mu gukoresha yubaha umukozi we!
10. Umuhanga mubumenyi yita kwiga cyane kurusha kwigira bamenya!
ABO NIBO BAHANGA NYAKURI.


text:
Nitwa Adrien ntuye ku gisozi, nashatse umugore tumarana umwaka ndetse tubyarana umwana w’umukobwa witwa Carine ubu amaze kugira imyaka itatu.
Nitwa Adrien ntuye ku gisozi, nashatse umugore tumarana umwaka ndetse tubyarana umwana w’umukobwa witwa Carine ubu amaze kugira imyaka itatu.
Nyuma yo kubyara Carine naje kugira ibibazo ndarwara buri uko maze kugera ku buriri umugore yahindukira ngo dutere akabariro igitsina cyange kigatinda gufata umurego rimwe na rimwe bikananga burundu.
Iyo igihe cyabaga kigeze ngo nkore izo nshingano nk’umugabo wese mu rugo rwe, umugore wanjye yabaga yarambiwe bigatuma yijujuta ndetse rimwe na rimwe akisubiraho nkarara numva ntatuje.
Umunsi umwe naje kuganiriza madamu mubwira ko ntazi ibyambayeho kuko nabonaga ahorana umunabi, mubwira ko kuba ntamushimisha Atari ubushake bwanjye kandi ko ntazi nyirabayazana.
Mu gihe niteguraga kujyana Carine ku ishuri ngo nkomerezeho no mukazi, natunguwe no kubona madamu yazinze kare utwangushye ambwira ko arambiwe guhora yifuza imibonano mpuzabitsina kandi afite umugabo.
Naratakambye ngo ace inkoni izamba njye kwivuza ndebe aho ikibazo kiri ariko ntiyanyumva araboneza arataha maze nsigara mu manzaganya na Carine wanjye tuba abasiribateri.
Naje gufata icyemezo njya kwivuza, muganga ampa imiti ambwira ko ari ibibazo nagize ibibazo bangira inama zijyanye n’ubwo burwayi maze ndakira mba mutaraga.
Nyuma umugore wanjye yaje kumenya ko ntagifite icyo kibazo maze atangira kuza hafi yanjye ariko akaba yarashatse undi mugabo ariko batarasezeranye.
Yaranyegereye arambaza ko nakize ndamwemerera maze aranyinginga ngo dusubirane ambwira ko yankundaga, kandi nanjye ntababeshye naramukundaga gusa hari undi mugore natangiye kwiyumvamo uzi ibyambayeho none naheze mu gihirahiro.
Basomyi ba Imirasire.com, mbiyambaje nk’abantu bafite icyo banyunganira mungire inama y’icyo nakora.
Imirasire.com
Ibitekerezo
ihangane ureke indaya yananiwe guhangana nibihe.inshuti y,ibyiza gusa?jya muri bible, ubwo se numera nka yobu ukarwara ibishyute? ishakire undi ufite ubumuntu.yarakwanze yanga nuwo mwabyaranye. inama turaziguhaye umwanzuro nuwawe.. Kanda hano umusubize
mbabajwe nuko natinze kubona iyinkuru yakababaro ariko aho nyiboneye reka nkunganire nkubwire ngo reka indaya ,inshuti nyanshuti uyibona mubyago ubwo se noneho uwagize ko abihorana noneho namara kuza ukarwara igitsina kigacikaho .ibaze ntumbaze ,ndabona hatarimo kwihangana. Kanda hano umusubize
zinukwa uwo % mugore.nindaya. Kanda hano umusubize
Nshuti yanjye; sinzi uburyo mwari mubanye ark uwo mugore wawe ntabwo ari umwizerwa na buke; ntabwo yari kugutana umwana kubera ikibazo wagize mumaranye umwaka urenga uri muzima ndetse mufitanye numwana. Gusa nkumuntu mwashakanye mukabyarana; niba mwari marasezeranye uzamubabarire musubirane ark niba mutaraseranye umureke ushake uwundi. Icyingenzi nuburyo mwari musanzwe mubanye nibyo bizaguha gufata umwanzuro nyawe. Kanda hano umusubize
Umvamuvandi iyo inkoko yarayemugasoziyitwa inkware.Umugorewagutaye urwaye ntarukundo yaragufitiyepe!Mureke uzishakire undi.Gusa mugushaka uzagire ubushishozi. Kanda hano umusubize
Ntakubeshye yabaye indaya. n'Imana ntishobora kubyemera, Nyine yagusize urwaye, kuki se niba yaragukundaga atihanganiye ubwo buribwe, ngo akuvuze amenye niba ukize cyangwa udakize? umva murekere uwo mugabo wamutwaye. wishakire undi. ariko nawe ntuzabe nk'icyo kivume cy'umugabo cyamwemeye kandi kizi avuye ku wundi mugabo. Kanda hano umusubize
nuzemere gusubirana nawe nidaya.mbi ndumiwe? Kanda hano umusubize
ndumva uwo mugore atarukundo afise ariko mubabarire .mugabo nanje mfite ico kibazo ndangira aho wivuje .ni mumpe numéro yanyu tuvugane Kanda hano umusubize


text:
IGICE CYA CUMI NA KARINDWI
Egera Imana mu isengesho
Kuki tugomba gusenga Imana?
Ni iki tugomba gukora kugira ngo Imana itwumve?
Imana isubiza amasengesho yacu ite?
1, 2. Kuki twagombye kubona ko Imana yadutonesheje ikaduha uburyo bwo kuyisenga, kandi se kuki dukeneye kumenya icyo Bibiliya yigisha ku bihereranye n’isengesho?
ISI ni nto cyane uyigereranyije n’isanzure ry’ikirere. N’ubundi kandi, Yehova “Umuremyi w’ijuru n’isi” abona ko amahanga yose ameze nk’igitonyanga cy’amazi mu ndobo (Zaburi 115:15; Yesaya 40:15). Nyamara, Bibiliya igira iti “Yehova aba hafi y’abamwambaza bose; aba hafi y’abamwambaza mu kuri bose. Azahaza ibyifuzo by’abamutinya, kandi azumva ijwi ryo gutabaza kwabo maze abakize” (Zaburi 145:18, 19). Tekereza nawe icyo ibyo bisobanura! Umuremyi ushobora byose aturi hafi kandi ‘nitumwambaza mu kuri’ azatwumva. Rwose Imana yaradutonesheje iduha uburyo bwo kuvugana na yo mu isengesho.
2 Icyakora niba dushaka ko Yehova yumva amasengesho yacu, tugomba kumusenga mu buryo yemera. Ibyo twabigeraho ari uko gusa tubanje gusobanukirwa icyo Bibiliya yigisha ku bihereranye n’isengesho. Tugomba kumenya icyo Ibyanditswe bivuga ku bihereranye n’isengesho kubera ko ridufasha kurushaho kwegera Yehova.
KUKI TUGOMBA GUSENGA YEHOVA?
3. Ni iyihe mpamvu y’ingenzi yagombye gutuma dusenga Yehova?
3 Impamvu y’ingenzi yagombye gutuma dusenga Yehova ni uko abidusaba. Ijambo rye ridutera inkunga igira iti “ntihakagire ikintu icyo ari cyo cyose kibahangayikisha, ahubwo muri byose, binyuze ku masengesho no kwinginga no gushimira, mujye mureka ibyo musaba bimenywe n’Imana, kandi amahoro y’Imana asumba cyane ibitekerezo byose, azarinda imitima yanyu n’ubushobozi bwanyu bwo kwiyumvisha ibintu binyuze kuri Kristo Yesu” (Abafilipi 4:6, 7). Rwose ntitwifuza kwirengagiza iyo gahunda irangwa n’ineza Umutegetsi w’Ikirenga w’ijuru n’isi yaduteganyirije.
4. Ni mu buhe buryo gusenga Yehova buri gihe bishimangira imishyikirano dufitanye na we?
4 Indi mpamvu ituma dusenga Yehova ni uko kumusenga buri gihe ari uburyo bwo gushimangira imishyikirano dufitanye na we. Incuti nyancuti ntizivugana iyo zikeneranye gusa. Ahubwo incuti nyazo zitanaho, kandi uko zibwirana ibyo zitekereza, ibizihangayikishije n’ibyiyumvo byazo zitishishanya, ni na ko ubucuti bwazo burushaho gukomera. Mu buryo runaka, ni na ko bimeze ku birebana n’ubucuti tugirana na Yehova Imana. Iki gitabo cyagufashije kumenya byinshi ku bihereranye n’icyo Bibiliya yigisha ku byerekeye Yehova, kamere ye n’imigambi ye. Wamaze kumenya ko ariho koko. Isengesho riguha uburyo bwo kubwira So wo mu ijuru ibyo utekereza n’ibikuri ku mutima. Ibyo bituma urushaho kwegera Yehova.—Yakobo 4:8.
NI IBIHE BINTU DUSABWA?
5. Ni iki kigaragaza ko Yehova atumva amasengesho yose?
5 Ese Yehova yumva amasengesho yose? Zirikana ibyo yabwiye Abisirayeli bo mu gihe cy’umuhanuzi Yesaya bari barigometse. Yarababwiye ati “nubwo muvuga amasengesho menshi sinyumva, kuko ibiganza byanyu byuzuye amaraso” (Yesaya 1:15). Ku bw’ibyo rero, hari ibikorwa bishobora gutuma Imana itumva amasengesho yacu. Kugira ngo Imana yumve amasengesho yacu, hari ibintu by’ibanze dusabwa.
6. Ni ikihe kintu cy’ibanze dusabwa kugira ngo Imana yumve amasengesho yacu, kandi se gikubiyemo iki?
6 Ikintu cy’ibanze dusabwa ni ukugira ukwizera. (Soma muri Mariko 11:24.) Intumwa Pawulo yaranditse ati “udafite ukwizera ntashobora kuyishimisha, kuko uwegera Imana agomba kwemera ko iriho kandi ko igororera abayishakana umwete” (Abaheburayo 11:6). Kugira ukwizera nyakuri bikubiyemo ibirenze kumenya ko Imana iriho kandi ko yumva amasengesho ikanayasubiza. Ukwizera kugaragazwa n’ibyo dukora. Imibereho yacu ya buri munsi igomba kugaragaza ko dufite ukwizera.—Yakobo 2:26.
7. (a) Kuki twagombye kugaragaza ko twubaha Yehova mu gihe tuvugana na we mu isengesho? (b) Twagaragaza dute umuco wo kwicisha bugufi n’umutima utaryarya mu gihe dusenga Imana?
7 Nanone, Yehova asaba ko abantu bamusenga bicishije bugufi kandi babikuye ku mutima. Ese ntidufite impamvu zo kwicisha bugufi mu gihe tuvugana na Yehova? Iyo abantu babonye uburyo bwo kuvugana n’umwami cyangwa perezida, ubusanzwe bamuvugisha bamwubashye bazirikana ko uwo ari umutegetsi ukomeye. None se twe ntitwagombye kurushaho kugaragaza ko twubaha Yehova mu gihe tuvugana na we (Zaburi 138:6)? Ni “Imana Ishoborabyose” (Intangiriro 17:1). Mu gihe dusenga Imana, uburyo tuyisengamo bwagombye kugaragaza ko twemera twicishije bugufi ko iri mu mwanya wo hejuru cyane. Nanone, uwo muco wo kwicisha bugufi uzatuma tuyisenga tubikuye ku mutima, twirinda guhora dusubiramo amagambo amwe twafashe mu mutwe.—Matayo 6:7, 8.
8. Ni mu buhe buryo twakora ibihuje n’ibyo dusaba mu isengesho?
8 Ikindi kintu dusabwa kugira ngo Imana itwumve, ni ugukora ibihuje n’amasengesho yacu. Yehova aba yiteze ko dukora ibishoboka byose kugira ngo tubone ibyo twamusabye mu isengesho. Urugero, niba dusenze tuti “uyu munsi uduhe ibyokurya by’uyu munsi,” tugomba gukorana umwete akazi ako ari ko kose dushoboye gukora (Matayo 6:11; 2 Abatesalonike 3:10). Niba dusenze dusaba ko Imana idufasha gutsinda intege nke z’umubiri, tugomba kwirinda ikintu cyose cyangwa imimerere iyo ari yo yose ishobora gutuma tugwa mu bishuko (Abakolosayi 3:5). Uretse ibyo bintu by’ibanze bisabwa, hari ibibazo bihereranye n’isengesho dukeneye kubonera ibisubizo.
IBISUBIZO BY’IBIBAZO BIMWE NA BIMWE BIREBANA N’ISENGESHO
9. Ni nde twagombye gusenga, kandi se amasengesho yacu tugomba kuyanyuza kuri nde?
9 Ni nde twagombye gusenga? Yesu yigishije abigishwa be gusenga “Data uri mu ijuru” (Matayo 6:9). Ku bw’ibyo rero, amasengesho yacu tugomba kuyatura Yehova Imana wenyine. Icyakora Yehova adusaba kumenya umwanya Umwana we w’ikinege Yesu Kristo afite. Nk’uko twabibonye mu gice cya 5, Yesu yoherejwe hano ku isi kugira ngo abe igitambo cyo kudukiza icyaha n’urupfu (Yohana 3:16; Abaroma 5:12). Ni Umutambyi Mukuru n’Umucamanza washyizweho (Yohana 5:22; Abaheburayo 6:20). Ni yo mpamvu Ibyanditswe bidusaba kunyuza amasengesho yacu kuri Yesu. Na we ubwe yarivugiye ati “ni jye nzira n’ukuri n’ubuzima. Nta muntu ujya kwa Data atanyuzeho” (Yohana 14:6). Kugira ngo amasengesho yacu yumvwe, tugomba gusenga Yehova wenyine tubinyujije ku Mwana we.
10. Kuki ari nta buryo bwihariye dusabwa kwifatamo mu gihe dusenga?
10 Ese hari uburyo bwihariye tugomba kwifatamo mu gihe dusenga? Oya. Yehova ntasaba ko abantu bifata mu buryo runaka bwihariye. Bibiliya yigisha ko hari uburyo bwinshi umuntu ashobora kwifatamo mu gihe asenga. Bumwe muri bwo ni ukwicara, kubika umutwe, gupfukama no guhagarara (1 Ngoma 17:16; Nehemiya 8:6; Daniyeli 6:10; Mariko 11:25). Icy’ingenzi si uko umuntu yifata imbere y’abantu ahubwo ni ibiri mu mutima we. Mu bikorwa byacu bya buri munsi cyangwa se duhuye n’ikibazo cyihutirwa, dushobora gusengera mu mutima aho twaba turi hose. Yehova yumva amasengesho nk’ayo nubwo abo turi kumwe bashobora kutamenya icyo turimo dukora.—Nehemiya 2:1-6.
11. Ni ibihe bibazo bya bwite umuntu ashobora kuvuga mu isengesho?
11 Ni iki dushobora gusaba mu isengesho? Bibiliya igira iti ‘[Yehova] aratwumva iyo dusabye ikintu cyose gihuje n’ibyo ashaka’ (1 Yohana 5:14). Ku bw’ibyo rero, dushobora gusenga dusaba ikintu icyo ari cyo cyose gihuje n’ibyo Imana ishaka. Ese gusenga Imana tuyibwira ibibazo byacu bwite bihuje n’ibyo ishaka? Cyane rwose! Gusenga Yehova bishobora kugereranywa no kuvugana n’incuti magara. Dushobora kuvugana n’Imana nta cyo twishisha, ‘tugasuka imbere yayo ibiri mu mitima yacu’ (Zaburi 62:8). Birakwiye rwose ko dusaba umwuka wera, kuko uzadufasha gukora ibikwiriye (Luka 11:13). Dushobora no gusaba ubuyobozi kugira ngo tubashe gufata imyanzuro irangwa n’ubwenge, kandi dushobora no gusaba imbaraga zo guhangana n’ingorane (Yakobo 1:5). Mu gihe dukoze icyaha, tugomba gusaba imbabazi dushingiye ku gitambo cya Kristo (Abefeso 1:3, 7). Birumvikana ariko ko ibibazo byacu bwite atari byo byonyine twagombye kuvuga mu masengesho yacu. Nanone twagombye gusenga dusabira abandi, urugero nk’abagize umuryango wacu hamwe n’abandi duhuje ukwizera.—Ibyakozwe 12:5; Abakolosayi 4:12.
12. Ni mu buhe buryo mu masengesho yacu twashyira mu mwanya wa mbere ibyo Data wo mu ijuru ashaka?
12 Ibintu byerekeye Yehova Imana ni byo byagombye kuza mbere y’ibindi byose mu masengesho yacu. Nta gushidikanya rwose ko dufite impamvu zo kumusingiza tubivanye ku mutima no kumushimira ku bw’ibyiza byose atugirira (1 Ngoma 29:10-13). Mu isengesho ntangarugero rya Yesu riri muri Matayo 6:9-13, yatwigishije gusenga dusaba ko izina ry’Imana ryezwa, ko Ubwami bwayo bwaza, ibyo ishaka bigakorwa mu isi nk’uko bikorwa mu ijuru. (Hasome.) Yesu amaze kuvuga ibyo bintu by’ingenzi cyane bihereranye na Yehova, ni bwo yavuze ko noneho umuntu yasaba ibyo akeneye ku giti cye. Natwe rero, iyo duhaye Imana umwanya wa mbere mu masengesho yacu, tuba tugaragaje ko tudashishikazwa gusa n’ibibazo byacu bwite.
13. Bibiliya ivuga ko amasengesho Imana yemera yagombye kuba areshya ate?
13 Amasengesho yacu yagombye kuba areshya ate? Bibiliya ntishyiraho imipaka mu birebana n’uko amasengesho yacu ya bwite cyangwa se ayo tuvugira mu ruhame yagombye kuba areshya. Ashobora kuba magufi, urugero nk’ayo tuvuga tugiye kurya, cyangwa akaba maremare, urugero nk’ayo tuvuga twiherereye tubwira Yehova ibituri ku mutima (1 Samweli 1:12, 15). Ariko rero, Yesu yaciriyeho iteka abantu bigiraga abakiranutsi basengaga bavuga amasengesho maremare bashaka kwibonekeza (Luka 20:46, 47). Bene ayo masengesho nta cyo aba abwiye Yehova. Icy’ingenzi ni uko dusenga tubikuye ku mutima. Ku bw’ibyo rero, amasengesho Imana yemera ashobora kuba magufi cyangwa akaba maremare bitewe n’ibyo dukeneye ndetse n’imimerere turimo.
14. Bibiliya iba ishaka kuvuga iki iyo idutera inkunga yo ‘gusenga ubudacogora,’ kandi se kuki ibyo biduhumuriza?
14 Wagombye gusenga kangahe? Bibiliya idutera inkunga yo ‘gusenga ubudacogora’ (Matayo 26:41; Abaroma 12:12; 1 Abatesalonike 5:17). Birumvikana ariko ko ayo magambo adasobanura ko tugomba gusenga Yehova buri kanya. Ahubwo Bibiliya idutera inkunga yo gusenga buri gihe, tugakomeza gushimira Yehova ibyiza yatugiriye kandi tukamusaba ubuyobozi, ihumure n’imbaraga. Ese ntiduhumurizwa no kumenya ko Yehova atagena igihe tugomba kumusengera cyangwa uko amasengesho yacu agomba kuba areshya? Niba koko dushimira Data wo mu ijuru ko yadutonesheje akaduha uburyo bwo kumusenga, tuzajya dushaka uburyo bwo kumusenga kenshi.
15. Kuki tugomba kuvuga ngo “Amen” nyuma y’isengesho rya bwite cyangwa ryo mu ruhame?
15 Kuki twagombye kuvuga ngo “Amen” nyuma y’isengesho? Ijambo “Amen” risobanura ngo “yego rwose,” cyangwa ngo “bibe bityo.” Ingero zo mu Byanditswe zigaragaza ko bikwiriye ko tuvuga ngo “Amen” nyuma y’isengesho rya bwite cyangwa ryo mu ruhame (1 Ngoma 16:36; Zaburi 41:13). Kuvuga ngo “Amen” nyuma y’isengesho twivugiye ku giti cyacu biba byemeza ko ibyo twavuze twari tubikuye ku mutima. Iyo tuvuze ngo “Amen,” haba bucece cyangwa mu ijwi riranguruye mu gihe umuntu arangije gusenga mu ruhame, tuba tugaragaje ko twemera ibyo yavuze.—1 Abakorinto 14:16.
UKO IMANA ISUBIZA AMASENGESHO YACU
16. Ni iki dushobora kwiringira ku bihereranye n’isengesho?
16 Ese koko Yehova asubiza amasengesho? Yego rwose! Dufite impamvu idakuka dushingiraho twiringira ko ‘Uwumva amasengesho’ asubiza amasengesho abantu babarirwa muri za miriyoni bamutura babikuye ku mutima (Zaburi 65:2). Yehova ashobora gusubiza amasengesho yacu mu buryo bwinshi butandukanye.
17. Kuki dushobora kuvuga ko Imana ikoresha abamarayika n’abagaragu bayo bo ku isi mu gusubiza amasengesho yacu?
17 Yehova akoresha abamarayika be ndetse n’abagaragu be bo ku isi mu gihe asubiza amasengesho (Abaheburayo 1:13, 14). Ni kenshi abantu bagiye basenga Imana ngo ibafashe gusobanukirwa Bibiliya maze bidatinze bakabona umugaragu wa Yehova aje kubasura. Ibintu nk’ibyo bigaragaza ko abamarayika bayobora umurimo wo kubwiriza iby’Ubwami bw’Imana (Ibyahishuwe 14:6). Mu gihe dukeneye ubufasha, Yehova ashobora gusubiza amasengesho yacu akoresheje Umukristo mugenzi wacu.—Imigani 12:25; Yakobo 2:16.
18. Ni mu buhe buryo Yehova akoresha umwuka wera n’Ijambo rye asubiza amasengesho y’abagaragu be?
18 Nanone Yehova Imana akoresha umwuka wera n’Ijambo rye, Bibiliya kugira ngo asubize amasengesho y’abagaragu be. Ashobora gusubiza amasengesho tumutura tumusaba ko adufasha guhangana n’ibigeragezo aduha ubuyobozi n’imbaraga binyuze ku mwuka wera we (2 Abakorinto 4:7). Akenshi igisubizo cy’amasengesho tumutura tumusaba ubuyobozi gishobora guturuka muri Bibiliya, ari yo Yehova akoresha atwereka uko twafata imyanzuro irangwa n’ubwenge. Mu gihe twiyigisha Bibiliya, cyangwa se mu gihe dusoma ibitabo bya gikristo urugero nk’iki ngiki, dushobora kubona imirongo y’Ibyanditswe ishobora kudufasha. Dushobora kujya mu materaniro ya gikristo tukahumvira ingingo z’Ibyanditswe dukeneye gutekerezaho, cyangwa se tukazumvira mu magambo avuzwe n’umusaza w’itorero uhangayikishijwe n’icyatuma tumererwa neza.—Abagalatiya 6:1.
19. Twagombye kwibuka iki niba amasengesho yacu asa naho atashubijwe?
19 Niba tubona ko Yehova asa naho atinze gusubiza amasengesho yacu, si uko aba adashoboye kuyasubiza. Ahubwo tugomba kwibuka ko Yehova asubiza amasengesho yacu mu buryo buhuje n’ibyo ashaka kandi akayasubiza igihe yagennye kigeze. Azi ibyo dukeneye kandi azi n’uko ashobora kubyitaho kurusha uko twe tubizi. Akenshi aratureka ngo ‘dukomeze gusaba, gushaka no gukomanga’ (Luka 11:5-10). Iyo tudacogoye bigaragariza Imana ko ibyo dusaba tubikeneye koko kandi ko dufite ukwizera nyakuri. Ikindi nanone, Yehova ashobora gusubiza amasengesho yacu ariko wenda twe ntiduhite tubibona. Urugero, ashobora gusubiza isengesho tumutura tumubwira ikigeragezo runaka duhanganye na cyo, ntakidukurireho ahubwo akaduha imbaraga dukeneye kugira ngo tubashe kucyihanganira.—Soma mu Bafilipi 4:13.
20. Kuki twagombye gusenga buri gihe?
20 Mbega ukuntu dukwiriye gushimira kuba Umuremyi w’iri sanzure rinini cyane ashobora kwegera buri muntu wese umusenze mu buryo yemera! (Soma muri Zaburi ya 145:18.) Nimucyo tujye dusenga buri gihe, kuko Yehova yadutonesheje akaduha uburyo bwo kumusenga. Nitubigenza dutyo, tuzishimira kurushaho kwegera Yehova, we wumva amasengesho.


text:
Wilibrordi(658-739):
Yavukiye mu Bwongereza.Arangije amashuri aho iwabo mu Bwongereza no muri Irlande ,yiyeguriye Imana mu muryango w’abamonaki bakurikiza amategeko ya Mutagatifu Benedigito.
Mu mwaka wa 690,we n’abandi bamonaki cumi n’umwe yari ayoboye, boherejwe kwigisha Ivanjili mu kirwa cya Frizi,mu majyaruguru y’ubuholandi. Ahongaho bahabatije abantu batabarika. Hagati aho yagiye i Roma kubonana na Papa,nyuma aza gusubirayo mu mwaka wa 695 agiye guhabwa Ubwepiskopi; intebe ye ikaba i Utrecht mu Buholandi.Yubakishije ikigo cy’abihayimana i Echternach,ahigishiriza abasore benshi bifuzaga kujya kwamamaza Inkuru Nziza mu mahanga ya kure.Wilibrordi yitabye Imana mu mwaka wa 739,ahambwa muri iyo monasiteri yubatse y’i Echternach.


text:
Muri Canada mu mujyi wa Toronto, mu gace kitwa Centennial, abaturage bahatuye bavuga babonye uburyo bwiza bwo kwegerana n’Imana mu gihe barimo kwiga Bibiliya ibi bakabigeraho banywa urumogi mugihe bari muri uwo mwanya.
Nk’uko tubikesha www.closer.com ngo iri tsinda ry’abakristo biga Bibiliya banywa urumogi bitwa “Stoners Jesus Bible Study” , bafite inshingano zo gufata mu mutwe imirongo ya Bibiliya ariko kandi bakanayisesengura mbere yo kuyifata.
Umwe muri bo witwa Mia Williams asobanura uko babigenza yagize ati “ ubundi navuga ko turi itsinda ryitwa “Stoners” twishyize hamwe ngo tubashe kwiga byinshi kuri Yesu ndetse twige n’Ijambo ry’Imana.”
Undi musore umaze igihe kinni muri iri tsinda Mark Button avuga ko akurikije igihe amaze ari umutangabuhamya ko iri tsinda “ rwose rigirana ibiganiro byiza cyane mu buryo bw’umwuka binyuze muri ayo masomo bagira banywa urumogi. Turasoma cyane byimbitse, ndetse rwose byimbitse kurusha uko mbere nabikoraga. Navuga ko ari uburyo bwiza cyane twabonye.”
Dukunda kwiga cyane k’ Umuzi w’icyaha” ni isomo ryiza ryo muri bibiliya , ariko hamwe no kumva ibitekerezo bya buri umwe, tunafata Marijuana ndababwiza ukuri ko bitwigiza hafi y’Imana mu buryo budasanzwe kandi bigatuma tutaba imbata z’ibiyobyabwenge.”
Button avuga ko Imana ariyo yatumye anyura muri iri shuri. Ati “ ndashima Imana, kuko namaze imyaka 8 ntanywa inzoga. Sinywa inzoga cyangwa ngo nywe ibiyobyabwenge. Rimwe na rimwe ninwera urumogi.
Pasiteri Greg uyobora iri tsinda mu masengesho avuga ko bose bizerera hamwe ndetse bagasenga Imana mu itorero rimwe. ati “ Bose ni abakristo, baba abakiri abanyeshuri cyangwa abamaze kurangiza izo nyigisho za Bibiliya banywa urumogi.


text:
Nakora iki niba narabaswe na porunogarafiya?
Icyo wakora
Sobanukirwa ububi bwa porunogarafiya. Mu by’ukuri, porunogarafiya nta kindi igamije uretse gutesha agaciro ikintu Yehova yaremye gikwiriye kubahwa. Nubona porunogarafiya muri ubwo buryo, bizagufasha ‘kwanga ibibi.’
Menya ingaruka zayo. Porunogarafiya itesha agaciro abayikina n’abayireba. Ni yo mpamvu Bibiliya igira iti “
umunyamakenga iyo abonye amakuba aje arihisha.”
Iyemeze kuyicikaho. Umugabo w’indahemuka Yobu yaravuze ati “
nagiranye isezerano n’amaso yanjye. None se nabasha nte kwitegereza umwari” (HS.2Yobu 31:
- Sinzajya nkoresha interineti ndi jyenyine.
- Nimbona amashusho mabi agaragaza iby’ibitsina, nzajya mpita mfunga.
- Nincikwa nkongera kureba porunogarafiya nzabibwira umuntu w’incuti yanjye ukuze.
Jya usenga. Umwanditsi wa zaburi yasabye Yehova ati “
utume amaso yanjye yikomereza atarebye ibitagira umumaro” (Zaburi 119:
Gira uwo ubibwira. Guhitamo umuntu wizera ubwira ikibazo cyawe, ni intambwe y’ingenzi izagufasha gucika kuri iyo ngeso.
Icyo ugomba kwibuka: Igihe cyose ushoboye kwirinda kureba porunogarafiya, ujye umenya ko utsinze urugamba rukomeye. Bwira Yehova Imana urwo rugamba watsinze kandi umushimire imbaraga yaguhaye. Niwirinda kureba porunogarafiya, uzaba ushimishije umutima wa Yehova.


text: Bibiyana yavutse ku babyeyi b’abakristu beza, bakaba bari batuye i Roma. Kuba bari abakristu bahamije ukwemera, byatumye abanzi ba Kiliziya babagirira urwango rukabije. Se Flaviyani ni we babanje gufata baramwica, icyo gihe hakaba hari ku ngoma ya Yuliyani wari umuhakanyi. Nyuma hafashwe n’umugore we Dafroza, yanze guhakana ubukristu nawe bamuca umutwe. Icyo gihe hasigaye gusa Bibiyana n’umuvandimwe we Demitriya, na we wapfuye akurikiranye n’ababyeyi be, ahari kubera agahinda. Aho bafatiye Bibiyana, bamuhaye umugore w’ingeso mbi ngo agerageze kumutesha ubukristu. Maze babonye ko Bibiyana amunaniye akanga gutezuka ku bukristu, bategeka kumukubita inkoni kugeza igihe apfiriye. Nguko uko Bibiyana yahowe Imana tariki ya 2 Ukuboza mu mwaka wa 363.


text:
Hakurya iriya iwacu mu giturage iyo umwana yagurirwaga imyambaro mishyashya ntiyayifashaga hasi, ntiyongeraga kwikoza muyo yari asanganywe, akenshi yategerezaga ku Cyumweru akayiteramo akajya mu misa ubundi akajya imbere y’abantu ngo bamurebe ko afite imyambaro mishya!
Nyamara hashiraga igihe kitari kinini ikava ku gaciro ko kuba imyambaro yo kujyana gusenga, agatangira kuyikorana, rimwe na rimwe hakaba ubwo yayisize amakashi (amakakama) akiyihisha kure ngo hatazagira n’uyibona.
Isomo: “Agahararo kica nabi!”


text:
Nyamasheke: Umuhanda mubi ni imbogamizi mu ishyirwa mu bikorwa ry’umushinga w’icyayi wa Gatare
Kuba umuhanda ujya ahazubakwa uruganda rw’icyayi rwa gatare udakoze niyo mpamvu kugeza ubu imirimo yo kubaka urwo ruganda itari gukorwa kuko ibikoresho bizakoreshwa mu iyubakwa ryarwo byabuze uko bigera More...
Nyamagabe: abimuwe muri Gishwati bagiye guhabwa indi mirima yo guhingamo
Umuyobozi w’akarere yakira ibibazo Ikibazo cy’abaturage bimuwe muri Gishwati bagatuzwa mu karere ka Nyamagabe kigiye gukemurwa. Aba baturage bari bahangayikijishijwe n’uko imirima yabo yatewe More...
Akarere ka Nyamasheke kahize kongera ibihingwa ngengabukungu
Mu mwaka 2011/2012, akarere ka Nyamasheke kiyemeje kongera ibihingwa ngengabukungu gatera ingemwe za kawa ndetse n’icyayi. Hagomba guterwa hegitare zigera kuri 280 za kawa ndetse na hegitari 500 z’icyayi. Raporo More...


text:
Abahanga bavuga ko umwana ukina akura neza, atekereza vuba,akitinyuka , ntabe umunebwe ndetse akumva yishimiye ubuzima ndetse akanakura neza mu bwenge no mu gihagararo.
Nyuma yo gusanga ababyeyi bamwe batarakangukira akamaro ko gukina kw’abana ndetse n’ababikangukiye bakabura ahantu hisanzuye ho kujyana abana babo, umunyarwandakazi Jovia Nkurunziza yashatse igisubizo maze atangiza ikigo Spiderman Game Center kigenewe abana ngo bidagadure.
Mu kiganiro yagiranye na IGIHE Jovia yatangaje ko gutangiza Spideman Game Center mu nyubako ya Makuza Peace Plaza ari ukugira ngo ababyeyi bahakorera, abahasura ndetse n’abandi bose bo mu mujyi wa Kigali babone ahantu hisanzuye , hari ibikoresho byose bituma umwana akanguka mu mitekereze kandi akishima.
Ati “Nanjye ndi umubyeyi najyaga mbura ahantu hisanzuye ho kujyana abana banjye, ikindi nagiye mbona ababyeyi badaha agaciro ibijyanye n’imikino y’abana .Nahisemo gushaka uburyo natangiza iyi serivi nkayishyira ahantu hazwi kandi hubatse neza kugira ngo no mu gihe imvura igwa itabuza abana gukina kandi bisanzuye.”
“Ikindi ni uko abana batugana tubigisha gukuza impano zabo iyo bamaze gukina, tubigisha nko gushushanya, kuririmba , kuvugira mu ruhame (Poems) kugira ngo batinyuke.”
Jovia ahamya ko umwihariko wa Spiderman Game Center ari uko batanga serivisi nziza ndetse bakaba biyumva mu bana cyane ku buryo umwana ntacyo yabura kandi yahageze.
Ati “Tubikora tubikunze , bituri ku mutima, ibijyanye no kubitaho ni ibintu bitubamo. Ikindi navuga ni uko uretse kuba dufite ibikoresho bakiniraho nk’amafarashi, gutwara imodoka, gutwara indege n’ibindi bitandukanye hari n’ibindi bikinisho dushobora kujyana hanze mu gihe hari ufite ibirori mu rugo, ku bigo by’amashuri cyangwa n’ahandi aho ari ho hose tukabafasha kwishima.”
Si ibikinisho gusa, kuri Spiderman Game Center bategura n’ibirori ku bantu babyifuza (event management) aho byaba biri bubere hose byaba ari iby’abana cyangwa abantu bakuru.
Bategura kandi ibirori bisoza ibiruhuko , bakakira amashuri akenera aho gukinishiriza abana cyangwa kubasohokana maze abana bagasubira ku ishuri bishimye kandi bafungutse mu mutwe.
Mu mpera za buri mwaka bategura umunsi wo gusangira noheli n’abana wiswe (Christmas Kids Festival) bakidagadura ndetse bagahabwa n’impano .
Ikindi ni uko Spiderman Game Center ariho honyine wasanga ibikinisho byiza,bigezweho,serivisi nziza kandi ku giciro kibereye buri wese.
Ababyeyi basohokanye abana babo muri Spiderman Game Center bahasanga ibiryo byiza, ibyo kunywa, imyenda, ibikinisho (toys) n’ibindi byinshi.
Spiderman Game Center bakorera mu nyubako ya Makuza Peace Plaza mu igorofa ryo hasi (ground floor) , ukinjira usanganirwa no kubona ibikinisho bitandukanye no kumva uturirimbo twiza tw’abana. Spiderman Game Center bakora iminsi yose.
Ukeneye ibindi bisobanuro wasura urubuga rwabo arirwo : www.spidermangamecenter.com, wabasura kandi kuri facebook kuri spiderman Game Center with9D cinema, kuri twitter ni: Spidermancenter na ho Instagram ni :Spidermangamecenter.
Ushobora kandi kubahamagara kuri +250788287999 cyangwa ukabandikira kuri email yabo:spidermangamecenter@gamail.com


text:
Perezida Paul Kagame yanenze mu buryo bukomeye bamwe mu batangije urugamba rwo kubohora u Rwanda bari mu Muryango wa FPR-Inkotanyi, ariko bikarangira bagaragaza gushyira inyungu zabo gusa imbere.
Umukuru w’Igihugu avuga ko Umuryango wa FPR-Inkotanyi wavutse kubera impamvu zarimo ibibazo byari bikomereye abanyarwanda, ariko ikibabaje ngo ni uburyo hari abaje muri uwo murongo gusa nyuma bagatangira kwireba bonyine.
Perezida Kagame akaba n’Umuyobozi Mukuru w’Umuryango FPR-Inkotanyi yagarutse kuri ibi, muri Kongere yo ku rwego rw’Igihugu y’Umuryango FPR Inkotanyi yatangiye ku cyicaro gikuru cyawo giherereye i Rusororo mu karere ka Gasabo.
Ni muri gahunda uyu muryango ukomeje mu gihe tariki ya 16 uku kwezi, uzizihiza imyaka 30 umaze uvutse.
Perezida Kagame yabwiye abanyamuryango barenga ibihumbi 2 impamvu nyamukuru zatumye uyu muryango utangiza urugamba, ko zarimo uburenganzira abanyarwanda bari barabujijwe na Politike mbi.
Yagize ati “FPR-Inkotanyi itangiza kubohora Abanyarwanda, abaturage ntibahabwaga uburenganzira bari bakwiye, nta gaciro bahabwaga, nta mutekano bari bafite, ntibabaga bazi nimba izuba riri burenge cyangwa ijoro riri bwire, kugira ngo ibi bihinduke byasabye uruhare, umuhate n’ubwitange bikomeye bya benshi kandi bamwe muri na hano, ariko nyuma hari abanyuranije n’uko dukwiye kuba dukorera inyungu rusange z’igihugu cyacu, bamwe batangira gushaka gushyira inyungu zabo imbere kurusha izo umuryango wari ufite zo guteza imbere buri muturage.”
Perezida Kagame avuga ko kubera ko bamwe mu banyamuryango bagiye batezuka ku mahame y’umuryango, ibi byatumye n’abari basanzwe ari abanzi b’u Rwanda babona aho bamenera, ndetse batangira no kubagira ibikoresho byabo.
Yakomeje agira ati “Abantu bamwe batangiye guteshuka ku nshingano ubundi RPF -Inkotanyi itwibutsa buri munsi, kubera ibyo, ibi byanafashije abatari abanyarwanda ni ukuvuga amahanga harimo n’ubundi n’abatarigeze bifuriza abanyarwanda amahoro kubona aho bahera, mbese aho banyura kugira ngo baturwanye badusubize inyuma, batubuze gutera imbere uko bikwiye, batubuze kuba abo dushaka kuba bo.”
Agira ati “Abo banyamahanga akenshi byashoboraga kuba bibagoye, uburyo bworoshye byari uguhera kuri bamwe muri twe, abo banyamuryango bagiye batatira amahame y’umuryango bagashyira inyungu zabo bwite imbere, bishyize mu banyantege nke mu maso y’abo banyamahanga, icyakuriyeho ni uko wa wundi wari warananiwe kuturwanya aturutse hanze byamworoheye.”
Abanyamahanga baciye muri bamwe babagira ibikoresho byabo
Umukuru w’Igihugu mu kugaragaza uko bamwe mu bahoze baharanira uburanganzira bw’abanyarwanda babaye abanyantege nke, yavuze ko abo baje kuba ibikoresho bya bamwe ndetse bakabashyira hejuru kandi babashuka.
Aha niho agira ati “Baragenda bakabagira ibikoresho ariko mu nyungu zabo, baraza muri twe mbese muri babandi bafite intege nke, ntibababwire ko bafite intege nke ahubwo bakababwira ko ari ibitangaza, bakababwira ko isi yose aribo igenderaho, bakababwira ko ari bo bafite ibindi abantu batabonye, bakababwira ko baruta abandi basangiye igihugu, babandi bahoze bakorana, baraza bakabashuka ko no hanze bababona ko ari bo bitangaza ko ari bo bakwiye kuba bari imbere y’abanyarwanda babayobora nyamara atari byo bavuga, batavuga kuyobora abo banyarwanda ahubwo bavuga kubayoborera abo banyarwanda.”
Perezida Paul Kagame avuga ko iyo wageze aho wabaye igikoresho, uba utakiri wa munyarwanda wari waritanze, wa wundi wagenderaga kuri ya mahame, ahubwo uba wabaye igikoresho cya babandi bagushuka.
Agira ati “Hari abo babwira bati nimugerageza kujya muri iyo nzira tuzababa iruhande tubafashe, bakongera bati ibintu nibitagenda neza tuzaguha impapuro zigutwara iwacu ujye kubayo, ngira ngo kandi kujya muri Amerika cyangwa i Burayi ku banyafurika bamwe b’intege nke, bo ni ishema kuri bo, niyo wabayo ukora ubusa, reba kuva hano barakugize igitangaza nawe ari uko wabyumvaga ndetse ushaka kuba umuyobozi w’igihugu, byananirana ugashimishwa n’uko bagutwaye iwabo ukajya kuba umurinzi kuri banki, kuri kiyosike cyangwa wirirwa uterura ama box y’imyenda ya Caguwa imwe batugurisha.”
“Nimunyumvire aho umuntu aba yari igitangaza abantu barakugize igitangaza, ariko muri izo ntege nke wowe utarumva ko bagukoresha, kubera ko wumva ufite abo bantu bakuri inyuma ndetse bazagutera ingufu nihagira ikigukoraho, nyuma ukajya kubaho gutyo, icyo mvuga ni uko kubitureba twe bitadutera ubwoba, nta nubwo byatubuza guharanira ubwo bumwe bwacu no gushaka gushyira imbaraga zacu hamwe ngo twiteze mbere hashoboka.”
Perezida Paul Kagame yasabye abanyamuryango ba FPR-Inkotanyi gukomeza gukorera abo bashinzwe gukorera, cyane ko ngo abanyarwanda bo batirirwa muri ibi ahubwo bakeneye abayobozi bakomeza kubafasha bakiteza imbere, abana babo bakiga ndetse bakagera no ku rindi terambere.